Kolegice i kolege zastupnici dobro jutro! Nastavit ćemo s radom. Raspravit ćemo - Prijedlog zakona o zabavnim i posebnim automatima za igru, prvo čitanje, P.Z. br. 114. Predlagatelj zakona je Vlada Republike Hrvatske. Prijedlog akta primili ste poštom. Kod donošenja ovog zakona primjenjuju se odredbe Poslovnika koje se odnose na prvo čitanje zakona. Raspravu su proveli Odbor za zakonodavstvo, Odbor za financije i državni proračun, a izvješća ste primili na sjednici. Pitam želi li predstavnik predlagatelja dodatno obrazložiti prijedlog? Da. Zamjenik ministra financija, uvaženi Boris Lalovac. Izvolite.
Hvala vam lijepa gospodine potpredsjedniče, dame i gospodo zastupnici. Pred vama je Zakon o zabavnim i posebnim automatima na igru. Postojeća zakonska regulativa koja definira ovo područje je Zakon o financiranju jedinica lokalne i područne, regionalne samouprave. U navedenom zakonu prestaju vrijediti odredbe koje … [[Govornik se ne razumije.]] zabavne igre gdje bi se zapravo preuzelo to ovim zakonom. Temeljna odredba iz zakona su da se podijele automati na zabavne i posebne automate za igru, zabavni automati na kojima se ne može ostvariti nikakav dobitak, automati sa video igrama, biljari, fliperi, stolni nogomet i slično. I na posebne automate tzv. AVP automate koji su limetirani … [[Govornik se ne razumije.]] te limitirani maksimalni dobitak na kojima se može ostvariti ograničeni dobitak. Zabavne automate koje … [[Govornik se ne razumije.]] ovaj zakon, automat znači koji sadrži te video igre što sam govorio mogu stavljati u upotrebu pravne i fizičke osobe u zabavne klubove, ugostiteljske objekte i druge javne prostore sa istaknutim evidencijskom markicom Ministarstva financija. Pravno priređivanje igre na posebne automate daje se samo onim trgovačkim društvima koji moraju ispuniti zakonske uvjete, a društvo mora imati temeljni kapital od 250000 kuna i garanciju banke koja ovisi o broju automata koju ima u upotrebi od 100000 do 500000 kuna. Upotreba posebnih automata dozvoljena je samo na temelju odobrenja koje izdaje Ministarstvo financija i Porezna uprava. Posebni automati mogu se postavljati u ugostiteljske objekte i zabavne klubove uz ograničenje broja automata koji ne može staviti se manje od dva a može biti maksimalno, priređivač mora imati najmanje 25 automata. Posebni automati za igru moraju biti certificirani, tehnički ispravni, plombirani, a u upotrebi mogu biti samo ako imaju istaknutu evidencijsku markicu Ministarstva financija. Propisuje se također i odgovornost ugostitelja za obvezu priređivanja odredbe o zabrani igranja maloljetnika i mogućnost privremene zabrane rada ugostiteljskog objekta u kojem se zatekne posebni automati protivno zakonu. Definirani su načini i uvjeti plaćanja poreza 100 kuna mjesečno, 1200 kuna godišnje za zabavne automate koji, znači koji su prihod lokalne samouprave te 600 kuna za posebne automate. Ovdje smo radili neku projekciju prihoda. Ono što je ovdje bitno reći gdje su postojale određene dileme kod donošenja ovoga zakona da li ovaj dio definirati Zakonom o zabavnim i posebnim igrama ili taj dio prebaciti na Zakon o igrama na sreću. Definitivno ovdje se zapravo upravo otvaramo raspravu da čujemo vaše mišljenje, da vidimo u kojem i dalje smjeru ukoliko postoji interes, znači mogu se i dogoditi i daljnje promjene ovoga zakona. Svjesni smo da postoji problem hajmo reći ilegalnog korištenja tih aparata u ugostiteljskim objektima. Cilj je zapravo bio prvenstveno zašto se išlo ovim zakonom da bi se tim zakonom prihod od ovih igara da bi bio zapravo prihod lokalne samouprave, znači da smo ga prebacivali za igre na sreću to bi bio prihod državnog proračuna. Znači, ovim dijelom smo zapravo htjeli uvesti kontrolu ovoga dijela te smo definitivno odlučili da ovdje možete raspraviti o tome dijelu da li je to u redu ili ne, te uglavnom smo se i također prihvaćali određena rješenja pojedinih europskih zemalja tako da evo otvaram, volio bih čuti vaša mišljenja pa ćemo vidjeti za drugo čitanje da li će biti potrebe mijenjati pojedine odredbe ovoga zakona. Zahvaljujem.
Zahvaljujem. Žele li izvjestitelji odbora uzeti riječ? Ne. Otvaram raspravu. U ime Hrvatskih laburista – stranke rada govorit će poštovani zastupnik Mladen Novak.
Poštovani potpredsjedniče, uvaženi zamjeniče, kolegice i kolege. Klub Hrvatskih laburista podržat će ovaj prijedlog zakona jer definitivno treba uvesti reda na ovom području. Mislim da je opći dojam u Hrvatskoj da tu ima svega i svačega i da ovo područje nije ni približno na kvalitetan način regulirano. Predlagač, odnosno Ministarstvo financija u tekstu kojem je obrazlagalo ovu potrebu navelo da posljedice koje će proisteći iz ovog zakona ja bih prije rekao da možda efekti koji će proistječi iz ovog zakona između ostalog, odnosno na prvom mjestu su navedeni povećanje prihoda lokalne uprave i samouprave. Vjerujem da će stvarno doći do toga, mada imam dojam da je sama procjena o iznosima o kojima je riječ poprilično odokativna, paušalna, da niste ni sami baš uvjereni u ono što ste napisali. Ali čudna mi je malo i procjena da recimo će prihod na godišnjoj razini 2013./2014. rasti od gotovo 100%. To mi je malo optimistično, ali daj bože da bude dobro i vama i nama i svima skupa. Dalje se navodi jasno definiranje i uređivanje tržišta zabavnih igara po uzoru na rješenja u drugim europskim zemljama. To je apsolutno za pohvalu. Međutim, ne sumnjam da vi to znate i siguran sam da ste svjesni da to iziskuje daleko veća sredstva da bi kompletna rješenja iz zemalja Europske unije pogotovo ona koja imaju razvijena ovaj dio se implementirala, navodno ne mogu tvrditi da je to točno ali navodno između ostalog postoji direktna povezanost internetskom tehnologijom odnosno sa Poreznom upravom i brojača na tim određenim uređajima. Ovo sve skupa trebaju kontrolirati radnici Porezne uprave ili ajmo reći porezni inspektori. Nisam baš siguran, prvo, da s obzirom koliko tih automata ima da li mi uopće imamo toliko ljudi koji bi to mogli na kvalitetan način odraditi, a s druge strane iskreno rečeno stvarno sam skeptičan da li ti ljudi uopće dobro poznaju tu tehnologiju. Tim prije što je riječ o tome da ta informatička tehnologija napreduje iz dana u dan. Svakodnevne su promjene, i nisam baš siguran da postojeći kadar bez obzira koliko, ne želim ništa negativno govoriti o njima, ali činjenica je da su to nove tehnologije i da tu trebaju ljudi koji to redovito prate. U jednom dijelu je propisano da obavezni povrat ili minimalni povrat mora iznositi 80%. E sad tu sam ja moram biti iskren došao do dvojbe, 80% u kojem vremenu? Dal' 80% u jednom danu? Dal' 80% u jednoj obračunskoj jedinici, koja je to? Ako samo gazda zna da je to 80% u mjesec dana … [[Upadica se ne razumije.]] Nisam razumio, ali budete poslije, nema problema. Mislim da, to je recimo nama koji čitamo koji smo laici to je definitivno ostalo nejasno. Pobuđuje mi odmah sumnju ako je 80% recimo u mjesec dana gazda zna da je to zadnji dan jednostavno će to odraditi sam za sebe. Moram priznati da me iznenadio navod da se uvođenjem, odnosno donošenjem ovog zakona očekuje novo zapošljavanje u Hrvatskoj, između ostalog i na proizvodnji zabavnih i posebnih automata. Ako sam ja dobro gledao, mada to nikad u životu se s tim nisam bavio niti me to privlačilo, ali ja mislim da su mahom ti aparati strane proizvodnje. Tako da nisam baš siguran da tu može doći do neke proizvodnje, jedino ako nije namjera stvoriti svojevrsni Las Vegas od Hrvatske pa onda vjerojatno je i ovo opravdano. Još bih se malo vratio na financijske efekte. Ili sam nešto krivo shvatio, krivo iščitao ili se potkrala greška u tablici 2. zadnja stranica – simulacija izračuna prihoda od posebnih automata za prvu i drugu godinu rada mjesečna naknada za 2013. i 2014. godinu je isti iznos od 7 200 kuna. Da li nešto krivo iščitavam ili, s obzirom da je udvostručen broj automata? 5 tisuća pa 10 tisuća automata, a 7 200 kuna u obje godine. … [[Upadica se ne razumije.]] Dobro, odmah sam napomenuo da je moguće da je i krivo iščitavanje, ali dobro. Još jedan detalj mi je upao u oči vezano za ovaj tekst je mlađi od 18 godina. Spominje se jednom, bukvalno jednom rečenicom u članku 21. te još u dva navrata u prekršajnim odredbama, predviđena kazna je od 50 do 200 tisuća kuna za pravnu osobu te od 10 tisuća do 50 tisuća za odgovornu osobu. Možemo se složiti da možda to nisu mali iznosi, možda i jesu, zavisi za ljude koji se s tim bave možda raspolažu i daleko većim iznosima, ali ne sugeriram ali čisto eto dajte, možda nije loša ideja da recimo objekat u kojem se desi, nađe, utvrdi činjenica da je mlađi od 18 godina su na tim aparatima, to su prvenstveno ugostiteljski objekti u blizini škola, da im se izda zabrana rada i na onu osnovnu djelatnost, a ne samo na ovo. Jer to će onda imati neki efekat. Ovako mislim iskreno rečeno nisam baš siguran da sama ova kazna će polučiti neke rezultate. I laboratorij – iako će ti laboratoriji biti podzakonskim aktom regulirani čisto sugestija u njima bi u tom podzakonskom aktu bi trebalo navesti da zaposleni u tim laboratorijima zbog sukoba interesa ne mogu biti ni vlasnici ni organizatori, priređivači odnosno tih igara da ne bi se desilo da ustvari oni, da točno, da se ne bi desilo da upravo odatle kreće sve ono najgore što se može desiti. Hvala vam lijepo.
Na redu je klub SDP-a i poštovana zastupnica Ingrid Antičević-Marinović.
Hvala vam poštovani gospodine potpredsjedniče, poštovani zamjeniče ministra sa suradnicom, kolegice i kolege. Klub SDP-a podržat će prijedlog Zakona o zabavnim i posebnim automatima za igru. Postavlja se pitanje, dakle mi u klubu SDP-a, a evo ja mislim da dijelimo mišljenje svekolikog građanstva kako ove stvari, kako igre, ovo kockanje na ovim automatima nije bilo i prije regulirano. Držimo u klubu SDP-a da ovim prijedlogom zakona ne samo što Vlada s ovim prijedlogom želi regulirati to dosada uglavnom neregulirano područje nego šalje i jasnu poruku da su to zaista aparati, automati za zabavu, a ne za zaradu. Dosada je, moramo priznati, ovo pitanje bilo regulirano samo Zakonom o jedinicama lokalne i regionalne samouprave i to samo u svoja dva članka. Dakle, bilo je slabo kontrolirano i posljedično tomu mislimo da je tu bila velika i porezna invazija, vrlo mali su bili prihodi za jedinice lokalne samouprave. Dakle, kao i u većini zemalja, kao što je to i gospodin zamjenik ministra financija Boris Lalovac posebno istaknuo želimo regulirati na način kako je to regulirano u mnogim zemljama u Europi, a evo ja dodajem i u SAD-u. Samo napomena već kad tu zemlju napominjem da tamo nitko ne može dobiti koncesiju tko je bio ijedan jedini dan u zatvoru. Dakle, svo ovo vrijeme od '90-ih godina pitanje bilo je neregulirano. Sjetimo se dakle '91., '92. godine gotovo da nije bilo kafića koji nije imao poker automat. Kako je priča išla? Dakle, kockalo se, nije se počesto znalo čiji su to bili aparati, dobitak se podizao na šanku. 1993. godine bila je jedna velika racija gdje je zaplijenjen veliki broj tih automata, ali ništa se spektakularno nije dogodilo. 1996. godine uslijedila je velika akcija, "Akcija poker", nazvana tako. Policija je također oduzela veliki broj aparata, ali ovo zlo, ja bih rekla i, govoreći u ime kluba, a ponavljam da mislim da time dijelimo i mišljenje velikog broja građana. A to su bili podaci i iz same policije, da je to bio način za zgrtanje novca i za pranje novca. Sjetimo se samo, pa prije desetak godina, možda nešto i više, ili tu negdje spektakularna i ubojstva. Tada su mediji vrvjeli natpisima ubijen kralj poker aparata. Dakle, s ovim kraljevstvom želimo da se, sa ovim zakonom želimo i da se i takva jedna crna kraljevstva okončaju i da stvari srede. Kao što je već uvodno od strane zamjenika ministra bila, bilo i istaknuto, dakle glavna karakteristika ovog prijedloga zakona i što se želi njime urediti. Dakle, da se reguliraju podjele na dvije vrst automata i to na zabavne automate, u koje spadaju video igrice, simulator, fliper, pikado, košarka, boxer, biljar, stolni nogomet i posebni automati na kojima igrač može ostvariti unaprijed ograničeni maksimalni dobitak. Mislim da je to posebno važno, to će biti, i to će se morati dakle i posebno istaknuti, tako da se te igrače, a i sve one potencijalne, da im se dade obavijest, dakle da nema prevare, točno koliki može biti maksimalni dobitak. Reguliraju se, naravno i prostorni i tehnički uvjeti, kao što je to već bilo i istaknuto, a na posebnim automatima posebne dozvole na temelju odobrenja Ministarstva financija, porezne uprave, trgovačkih društava sa sjedištem u Republici Hrvatskoj, registrirana za priređivanje igara za posebnim automatima. Dakle, uvodimo red i ovo crno tržište na kojem su bili mutni poslovi, gdje su se stvarali novci, prljavi novac koji se onda prao na način da se stavlja u neke legalne aktivnosti. Dakle, evo podržavajući ovaj prijedlog zakona mi u klubu SDP-a dijelimo mišljenje sa svima onima koji su i istakli to na pojedinim odborima, a evo dijelimo i takvo mišljenje i s klubom Laburista. Vjerujem da su i mnogi to kolege iz bilo koje stranke istaknuli. Mi moramo voditi računa i o odgoju mladeži i svakako ne bi bilo dobro da se takvi automati, odnosno prostori koji će imati automate i dobiti odobrenje za njih, bilo da se radi o zabavnim ili posebnim tim automatima za igru sa dobicima, ne nalaze nikako u blizini škole. Evo ja vjerujem da će predlagatelje do konačnog prijedloga posebno i takav, takvu primjedbu i takav prijedlog uvažiti. Hvala vam lijepa.
Hvala vama. Na redu je klub HSU-a i poštovani zastupnik Željko Šemper.
Hvala gospodine potpredsjedniče, zamjeniče ministra, kolegice i kolege. Priređivanje zabranjenih igara u Republici Hrvatskoj regulirano je Zakonom o financiranju jedinica lokalne i regionalne samouprave. Temeljem tog zakona donijeti su provedbeni propisi, pravilnik o priređivanju zabavnih igara i pravilnik o uvjetima tehničke ispravnosti. Navedenim odredbama zakona reguliran je predmet oporezivanja, obveznih plaćanja poreza, iznos mjesečnog poreza, te uvjeti koje mora ispunit porezni obveznik za dobivanje mjesečne nadzorne naljepnice, te odredba koja regulira da je porez na automate za zabavne igre prihod županije, prema mjesto postavljanja automata u uporabu. A to, ni zakon nije se mijenjao od 2001. godine, a posljednjih je desetak godina došlo do značajnog tehnološkoj razvoja, pa se predlaže novi poseban zakon o zabavnim i posebnim automatima za igru. Predloženi se zakon uređuje sustav, vrste i uvjeti priređivanja igara na zabavnim i posebnim automatima, postupak dobivanja i oduzimanja odobrenja za priređivanja igara, način i uvjete plaćanja poreza na zabavne i posebne automate za igru, nadzor na priređivanjem igara te kaznene odredbe u slučaju nepoštivanja zakona. Zabavni automati kao što im i samo ime govori služe za zabavu, bez mogućnosti ostvarivanja dobitka u novcu, stvarima, uslugama ili pravima. Automati za igru u pogon se stavljaju pomoću kovanog novca, žetona ili uz uplatu, a to su uglavnom fliper, pikado, košarka, biljar i stolni nogomet. Rezultat igre ovisi o znanju, spretnosti i umješnosti igrača. Priređivač igara na zabavnim automatima jest pravna ili fizička osoba koja je registrirana za takvu djelatnost. Posebnim automatima se smatra elektronički automat za igru koji se također stavlja u pogon pomoću kovanog novca ili novčanica, a programski je upravljan. Na ovim automatima igrač može, s unaprijed ograničenim ulogom ostvariti unaprijed ograničeni maksimalni dobitak koji se isplaćuje u novcu odmah nakon završetka igre. Rezultat igre može ovisit o slučaju ili nekom drugom neizvjesnom događaju. Priređivač igara na posebnim automatima jest trgovačko društvo koje je registrirano za takvu djelatnost. A pitamo se zašto tu priliku ne bi imali i obrtnici? Uz ostale propise kojima se reguliraju osnovna pitanja, vrlo su važni tehnički uvjeti u uporabi posebnih automata na način da se propisuje odredba da je automati moraju biti tehnički ispravni i da ne postoji mogućnost bilo kakve prijevare. Potvrdu o tehničkoj ispravnosti automata izdaje pravna osoba ovlaštena za obavljanje tehničkog pregleda. Automat je morao biti certificiran i ne stariji od godine dana od dana proizvodnje. Isto tako definirani su način i uvjeti plaćanja poreza na automate u iznosu od 100 kuna po zabavnom aparatu ili 600 kuna za posebni automat. Osobito je važna odredba o nadzoru i kontroli provedbe ovog zakona od strane porezne uprave, odnosno Ministarstva financija, jer bez kontrole ni jedan zakon nije učinkovit. Ovlašteni djelatnici porezne uprave imaju pravo nadzora za sve radnje vezane uz obračun i poslovanje automata, obračun gotovine te druge radnje vezane uz takvo poslovanje. Što se očekuje i što se želi donošenjem ovoga zakona? Očekuje se povećanje prihoda lokalne uprave i samouprave kao i uvođenje reda na tržištu zabavnih igara po uzoru na već postojeća rješenja u drugim europskim državama. Zakonom se želi eliminirati ilegalne zabavne automate tzv. pokere u ugostiteljskim objektima koje ne kontrolira država i ne naplaćuje poreze, te tako predstavljaju nelojalnu konkurenciju. Zakon može djelovati na novo zapošljavanje kao i na proizvodnju te dvije vrste automata u RH. Za provođenje zakona nisu potrebna sredstva iz državnog proračuna ali njegovom dosljednom primjenom može pridonijeti povećanju županijskog proračuna, zavisno koliko će biti postavljeno automata u određenoj županiji. Dobra je odredba članka 10.kojom se garantira isplata dobitka igračima na posebnim automatima, a u skladu s odredbama Opće poreznog zakona. Trgovačko društvo obvezno je imati bankovnu garanciju u rasponu od 10 do 500 tisuća kuna zavisno o broju automata. Dakle, bez bankovne garancije priređivač igara na posebnim automatima ni u jednom trenutku ne može početi sa poslovanjem ove djelatnosti. Isto tako nijedno društvo koje je u stečaju ili likvidaciji te koje ne ispunjava svoje obveze plaćanja dospjelih potraživanja neće dobiti odobrenje za takvu djelatnost jer svaki takav zahtjev bit će odbijen. Svako društvo koje ima odobrenje Ministarstva financija odnosno Porezne uprave mora u svakom trenutku imati u uporabi najmanje 25 automata. Zakonom je propisano da maksimalni dobitak koji igrač može ostvariti u toj igri može iznositi najviše jedan u odnosu prema dvjesto. Automati moraju biti tako konstruirani odnosno podešeni da od zbroja svih uloga u igrama na automatu vrate igračima najmanje 80% u obliku dobitka. Zabrana igranja na posebnim automatima imaju osobe mlađe od 18 godina. Iznimka od plaćanja poreza su biljar i pikado jer se smatraju sportskim disciplinama ali uz uvjet da na vidnom mjestu imaju istaknutu markicu Hrvatskog biljarskog saveza ili Hrvatskog pikado saveza. Nejasno je zašto se država od više poreza u korist ta dva saveza koja koriste zabavne automate posebno iz razloga što takvog pogodovanja nema ni u jednom slučaju kada država propisuje markice. Savezi i udruge se financiraju putem članarina, sponzorstva i sredstava iz gradskih ili županijskih proračuna ako za to ima javnog interesa. Postavlja se pitanje sukoba interesa ako se to može reći za primjerice jedan od dva spomenuta saveza gdje su predsjednik saveza, vlasnik tvrtke koja proizvodi zabavne automate, a uz to i glavni sponzor saveza jedna te ista osoba. Poznato je da u vrijeme krize raste promet u lutrijama, kladionicama, svim igrama na sreću. I umirovljenici često zbog niskih mirovina igraju igre na sreću po onoj narodnoj "Puno nade za malo para". Nakon donošenja ovog zakona ekspanzija će zahvatiti igre na posebnim automatima. Bili ti savezi na transparentan način i po kojoj cijeni izdavali te markice ili bi to moglo otvoriti prostor za moguće manipulacije ili nelojalna konkurencija prema državi. Da bi se to spriječilo bilo bi možda primjerenije da se svi zabavni automati oslobode plaćanja poreza jer u tako jakoj konkurenciji teško mogu opstati. Dobro je da se ova rasprava o ovom zakonu provede u dva čitanja pa ima dovoljno vremena da se donesu i bolja rješenje jer do sad tržište zabavnih igra nije bilo adekvatno uređeno. Iako se ne radi o visokim prihodima što se vidi iz simulacije predviđenih prihoda iznimno je važno da se i u Hrvatskoj zabavne igre urede po izboru na druge europske zemlje i pojača inspekcijski nadzor na tom tržištu kojeg do sada i nije bilo. Radi toga će Klub zastupnika HSU-a podržati ovaj zakon.
Hvala. U ime kluba HDZ-a Branka Juričev Martinčev. Izvolite.
Hvala gospodine potpredsjedniče. Poštovani zamjeniče ministra sa suradnicom, kolegice i kolege. Ovakav prijedlog Zakona o zabavnim i posebnim automatima za igru klub HDZ-a neće podržati. Znamo da je zakon predložen od strane Porezne uprave koja je nadležna za davanje odobrena i nadzor priređivanja igara na sreću, zabavnih i nagradnih igara za prikupljanje i obradu podataka utvrđenim i naplaćenim porezima, za predlaganje promjene porezne politike, poreznih i drugih propisa, pripremu izradu nacrta prijedloga zakona i drugih propisa te da ovaj zakon predlaže radi unapređenje poreznog sustava i učinkovitijeg ubiranja poreza. Ipak smo mišljenja da nam ovakav zakon može donijeti više štete nego koristi. Dosadašnje priređivanje zabavnih igara u RH regulirano je Zakonom o financiranju jedinica lokalne i područne samouprave, tu bih napomenula za govornicom se često govorilo o tome kako će se povećati prihod jedinica lokalne samouprave, a u biti je u pitanju samo proračun županije. Pa da ispravim kolege koje su prije govorile na tu temu. Ovaj se zakon nije mijenjao od 2001.godine. istina je da je posljednjih 10 godina došlo do značajnog tehnološkog razvoja i da je ista regulirana u zakonodavstvima drugih europskih zemalja. Najvažnija promjena u odnosu na dosadašnja zakonska rješenje je reguliranje nove djelatnosti, priređivanje igara na posebnim automatima za igru na kojima igrači imaju mogućnost ostvarivanja dobitka i u novcu. A predlaže se mogućnost postavljanja takvih automata u zabavne klubove i u ugostiteljske objekte. Iako se predlaže i stalno naglašava da je unaprijed ograničen maksimalni dobitak ovim se zakonom za razliku od zakonodavstva mnogih drugih europskih zemalja na koje se predlagatelj poziva ne propisuje maksimalni ulog. Tako npr. u Italiji se može maksimalno po igri uplatiti 2 eura i dobiti nagrada od 100 eura, u Danskoj sa 0,70 eura može se dobiti 40 eura, a u Belgiji je maksimalni dobitak 6,25 eura. Prema ovom našem zakonu nema propisanog maksimalnog uloga. Samo u članku 17.ovog prijedloga zakona stoji: "Maksimalni ulog za sudjelovanje u pojedinačnoj igri na posebnom automatu i maksimalni dobitak koji igrač može ostvariti u toj igri može iznositi najviše 1:200". Tako npr. samo u jednoj igri može se očekivati dobitak od 200 tisuća kuna ako uložite tisuću kuna. Vlada Republike Hrvatske kao predlagatelj ovog zakona kao glavni razlog donošenja ovog zakona navodi očekivanje znatnog povećanja prihoda lokalne uprave i samouprave. Točno je da mi ovakvim zakonom na ovakav način možda možemo uprihodovati neku kunu više u županijski proračun, ali treba znati koju cijenu za taj prihod moramo platiti mi kao društvo. Ta kuna više u županijskom proračunu bila bi iz džepa onih nesretnika, nestabilnih naših građana koji u ovoj sveopćoj besparici kad se ostaje bez posla i bez prihoda, uz malo alkohola, a od donošenja ovog zakona i u svojim uglavnom malim ugostiteljskim svratištima mogu posegnuti za mogućnošću za brzom i lakom zaradom. I tako i posljednju kunu iz svog domaćinstva ili se čak mogu još malo i zadužiti, ubacit će u taj posebni automat u nadi da će im se upravo sad posrećiti i dobiti 200 puta više od uloženog. Koliko će tako obitelji dovesti do još težih situacija, koliko će se tako stvoriti novih ovisnika o kocki. Ovakvi automati najčešće će se naći u onim malim ugostiteljskim objektima, u njihovim tamnim kutovima gdje će biti skriveni od očiju javnosti, najčešće u ruralnim krajevima ili rubnim krajevima gradova. Bit će zaklonjeni sa zatvorenim prozorima da ih ne vidimo kako zapravo uništavaju svoju obitelj i sebe, a vjerujte to nije naš interes. To nije interes našeg društva. Koliko će tako mladih uz jedno piće pokušati dobiti 200 puta više nego trenutno imaju u džepu. Jučer slušamo ministra financija da imamo porast neplaćenih računa, nelikvidnost je porasla za milijardu, proračunske rupe krpaju se preko novčanika naših građana. Jučer se ponovno povećavaju trošarine, a predlagatelj ovog zakona u svojim projekcijama po ovoj osnovi predviđa povećanje prihoda, a što je još gore i povećanje broja automata za preko 60%. Po toj projekciji više bi bilo tzv. posebnih automata kojima se ostvaruje dobit u novcu i slično nego sada ima svih zabavnih automata. Da li možda želimo ovim zakonom poručiti građanima kad nema kruha nek bar bude igara. Zanimljivo je da razlog za donošenje ovog zakona predlagatelj navodi i očekivano novo zapošljavanje u ovoj djelatnosti. Moguće je da će ako se usvoji zakon trebati više psihologa, bračnih savjetnika, pedagoga i sličnih. I na kraju pitam se da li su predlagatelji Vlada i ministarstvo znali zbog čega ili koga predlažu ovakav zakon kad u njemu stoji da priređivač koji dobije odobrenje mora biti trgovačko društvo, znači ne smije biti obrtnik ili fizička osoba, a na području Republike Hrvatske mora staviti uporabu najmanje 25 automata. Ovaj zakon se ovakav sigurno ne donosi u interesu društva jer on će unesrećiti mnoge, povećati broj ovisnika o kocki, zatrovati mnoge mlade, dovesti do novih osobnih i obiteljskih bankrota, povećati broj razvoda i slično i stoga klub HDZ-a ne može podržati ovakav prijedlog zakona.
Hvala. U ime kluba HDSSB-a Dražen Đurović. Izvolite kolega.
Gospodine potpredsjedniče Sabora, zamjeniče ministra, zastupnice i zastupnici. Ja se u svojoj raspravi glede ovog zakona neću osvrtati na svjetonazorske probleme tog zakona, već su se samo osvrnut na njegove karakteristike i na mogućnosti poboljšanja. Činjenica je, htjeli mi to ili ne, da Hrvatska je prepuna kladionica, Hrvatska ima puno tih aparata, Hrvatska je puna stanica za otkup zlata, Hrvatska je puna svega i svačega. Ništa od toga nismo zabranili niti prošle godine, ne branimo ni ove. Moja rasprava će ići u tome da pokušam konstruktivno dati mišljenje o tome što mislim da u ovom zakonu bi se moglo popraviti, a kad bude svjetonazorska pitanja i Zakon o umjetnoj oplodnji onda ćemo vrlo ozbiljno razgovarat o svjetonazorskim pitanjima. Dakle činjenica je da jedna skupina ljudi, prilično velika skupina ljudi, dobro organizirana, u ovoj državi već puno godina sustavno skuplja novac, ilegalno po Hrvatskoj preko tih aparata, da je to manje-više svima poznato, svima jasno i da se već godinama ništa po tom pitanju ne događa. Bile su tu neke markice, jesu nisu, puno rupa u zakonu kroz koje se mnogi provlače, tu i tamo netko plati kaznu, no jedan dobar broj ljudi je dobro dobro zaradio, gotovo crnog novca na tim aparatima diljem Lijepe naše proteklih godina i zaista je trenutak da se pokuša staviti pod nadzor, barem pod državni nadzor tijek tog novca. Drugo je pitanje svjetonazorsko, jesmo li mi za nešto ili nismo. Osobno nemam nikad potrebu niti sam se kockao, ali isto tako nemam ništa protiv da punoljetni građani Republike Hrvatske u kontroliranim uvjetima po zakonu propisanim kriterijima to isto čine, kao što čine i u svim drugim europskim državama ili u SAD-u gdje je to već doseglo razmjere nevjerojatne pojave. Zabrinjavajuće sigurno. Dakle ovaj zakon definira dva osnovna pojma, jedno su zabavni automati i drugo su posebni automati. Zabavni automati su oni automati u kojima se ne ostvaruje nikakav dobitak, dakle biljar, fliper, pikado, hokej, stolni nogomet, videoigrice, simulatori. Za te zabavne automate propisuje se kao i do sada što je bilo da moraju imati obveznu markicu i da mjesečno cijena koja se plaća za to je 100 kuna. Ne propisuju se nikakvi kriteriji za koncesije i slično i to je u redu. Oni trebaju biti certificirani, plombirani i imati brojčanike. Ono što bih se ja upitao kod tih zabavnih automata, gdje tu spadaju primjerice oni autići u lunaparkovima kojih ima 10, 15 na jednom mjestu. Na koji način su oni? Što je tu sa vrtuljcima? Na koji način riješiti pitanje onih koji te zabavne igre prenose na sajmove ili kirvaj ili proštenja ili kako god hoćete sa jednog mjesta na drugo. Ja nisam zamijetio da su ti automati, ti uređaji koje ti ljudi prenose na bilo koji način markice po njima. Dakle, to je što se tiče zabavnih aparata. Drugo su pitanje ti posebni automati. To je druga skupina, dakle naprava kojima se bavi ovaj zakon. Ti posebni automati to su u prvom redu poker aparati, ali i svi drugi uređaji na kojima se ostvaruje određen dobitak. Tu je zakonodavac puno više pažnje zapravo posvetio jer je to ono, to su oni uređaji na kojima se ostvaruju najveći profiti. Predviđeno je znači plaćanje naknade od 600 kuna mjesečno po tom aparatu. Predviđeno je da oni budu certificirani, plombirani, da se izdaje koncesija na rok uporabe od pet godina. E sad glede tih aparata. Kakvi su kriteriji kod izdavanja dozvole? Dakle, temeljni kapital trgovačkog društva koji traži podnosi zahtjev za dobivanje odobrenja za priređivanje igara na tim posebnim automatima ukoliko ima 25 do 50 takvih automata treba imati temeljni kapital 250000 kuna i 100000 kuna bankarskog jamstva. I onda se, još su tu tri skupine kako se iznos jamstva povećava. Ali sada da pojednostavim i dam jedan primjer. Netko tko ima 30 aparata, poker aparata trebat će imati za to izdvojiti 50000 eura, 250000 kuna temeljnog kapitala i 100000 kuna bankarskog jamstva. A netko tko ima 300 aparata, dakle 10 puta više trebat će imati 100000 eura izdvojiti. Dakle, za desetorostruko veći broj tih aparata trebat će imati samo dvostruko više izdvojenog novca. Dakle, za 300 poker aparata po Republici Hrvatskoj trebat će imati 250000 kuna temeljnog kapitala i 500000 kuna položenog depozita kao bankarskog jamstva. Nisam siguran da se nije možda moglo uvesti još neka kategorija tu pa to još malo razraditi. Jer ne treba misliti da iz dosadašnjih pokazatelja koji su možda govorili da je to udrobljeno tržište, pa da većina tih ljudi ima svega manji broj aparata. Ukoliko im bude pogodno vrlo brzo ćete vidjeti da će neki imati 2000 takvih aparata jer naravno bit će im povoljnije pa ćemo onda i vidjeti čiji su to zapravo aparati. Ne treba dvojiti da su prikazana vlasništva nad tim aparatima vrlo često fiktivna i da ti aparati zapravo pripadaju nekim drugim, trećim ili petim skupinama ili osobama. A da, tako je to. Prema tome, razmislite o tome da nas netko odnosno netko državu vrlo olako ne zavalja upravo na ovim kriterijima. Drugo pitanje što bi se ja upitao to je kada je riječ o članku 18. stavak 3. E sad, to je jedno ovako kako bih rekao sad malo hrvatske priče. U uvjetima koji se potražuju od onoga kome će se dopuštati, dakle uporaba tih aparata traži se naravno da svi dokumenti koje priloži budu na hrvatskom, da budu u izvorniku ili u javnobilježničkoj ovjerenoj preslici, pa se tako traži da u javnobilježničkoj ovjerenoj preslici budu upute za rukovanje, primjerak jamstva ili tehnička dokumentacija o automatu. Pa nisam siguran koliko je to potrebno biti u javnobilježničkoj preslici, evo. Sad uputa za rukovanje, neke upute za rukovanje kod tehničkih uređaja imaju 100, 150 strana. Ne znam. Također i to je ovako jedna specifičnost. Treba platiti mjesečno 100 kuna ili 600 kuna, a onda kad to platite, dođete po markice e onda vam kažem e sad plati 10 kuna markicu ili plati i Ministarstvu financija. To je onako i to plati na poseban način, posebnom uplatnicom. Markica ima svoju proizvodnu cijenu kunu ili dvije. Ne znam da li može imati toliko. Što znači 10 kuna? To je ona tipična naša ovako hrvatska umotvorina. Nešto ćeš platiti, ali ćeš još dodatno doplatiti da bi to dobio. To je onako onaj jedan hrvatski administrativni bezobrazluk koji je prisutan. Jer naravno onaj tko to plaća tu markicu za korištenje za posjedovanje tog aparata ne zna niti ga briga kako se dijeli taj novac. Za njega je personifikacija države sve i županija i grad i država. Njemu je svejedno tko će uzeti. Netko mu to uzima. E sad on ne zna da će naknadu za aparat primati županija, a da će ovih 10 kuna uzet Ministarstvo financija. Ali će se sigurno pitati zašto plaća markicu 600 kuna mjesečno. I onda kad dođem po markicu još moram platiti nekih 10 kuna nekome. Također što je spomenula prethodnica iz HDZ-a, pitanje maksimalnog pojedinačnog uloga. Mislim da bi bilo racionalno propisati jednostavno iznos maksimalnog pojedinačnog uloga i da to nije neki veliki problem. Također, navedeno je da na tim poker aparatima i na tim posebnim aparatima da će se ostvariti 80% povrata, ali nije propisano u kojem broju okretaja ili u kojem broju odigravanja na tom aparatu što neka zakonodavstva propisuju. S obzirom da se ti aparati namještaju elektronski nije velik problem podesiti taj aparat da izvrši 80% povrata, dakle da vrati 80% nazad igračima kroz 2 milijuna odigravanja što će zapravo jamčiti odličan profit. Prema tome, također se može, je li ako se propiše kroz neki broj odigravanja 100000, ne znam 200000 to se također može vrlo lako podešavati i pratiti na tim aparatima. Evo dakle, mi ćemo ovaj prijedlog zakona podržati u prvom čitanju. Ovo su naši prijedlozi za drugo čitanje, a kažemo o svjetonazorskim temama nekom drugom prilikom. Hvala.
Hvala i vama. U ime kluba HNS-a Nada Turina-Đurić. Izvolite kolegice.
Poštovani potpredsjedniče, poštovani gospodine zamjeniče sa suradnicima, kolegice i kolege. Evo u ime kluba HNS-a mi podržavamo naravno donošenje zakona koji će uvesti ili koji bi trebao uvesti red u financijske obaveze onih koji se bave ovakvom vrstom djelatnošću, znači zabavnim aparatima i posebnim aparatima za igru. Ali imamo određene dvojbe u dijelu koji se odnosi na obrazloženje teksta gdje se govori o posljedicama koje će se dogoditi donošenjem ovoga zakona. I ovdje kaže kao prvo očekuje se znatno povećanje prihoda lokalne uprave i samouprave. Podatke neke egzaktne o tome ne znam da li imamo i da li ih možemo čuti od predlagača koji su to očekivani povećani prihodi. Naime, prema informacijama koje imamo negdje je trenutno po ovim prihodima otprilike nekih 7 milijuna kuna poreza i očekuje se koliko sam isto tako uspjela iščitati neko udesetorostručenje tih prihoda. Znači, 70-ak milijuna kuna ako znamo da je upravo koncentracija ovakvih zabavnih i aparata za kocku da ih tako prevedemo u velikim gradovima, prije svega znači u Gradu Zagrebu pretpostavka je da će znači pola tog prihoda opet se sliti u Zagreb, veće gradove u RH. Što znači da upravo one lokalne samouprave koje su možda najugroženije po pitanju prihoda neće imati neke posebne efekte od ovog zakona. To je prva neka dvojba naša. Da li je znači taj novac nešto što će spasiti naše lokalne samouprave? Slažemo se sa drugom konstatacijom da treba jasno definirati i urediti tržište zabavnih igara po uzoru na rješenja u drugim europskim zemljama. U tom dijelu mislim da bi se mogli poslužiti dobrim primjerima, pogotovo u ograničenju uloga i dobitka u igrama na ovim aparatima. Znači, ograničiti koliko je po jednoj igri ulog i ograničiti koji je dobitak. Slažemo se i sa trećom konstatacijom, znači eliminiranje ilegalnih tzv. zabavnih automata pokera u ugostiteljskim objektima. Međutim, mislim da to više ovisi o organiziranosti i osposobljenosti i broju naših inspekcijskih službi nego što to ima veze sa samim deklarativnim zakonskim rješenjem. Očekivano novo zapošljavanje u ovoj djelatnosti isto tako je nešto što nisam sigurna da možemo sa sigurnošću tvrditi da će se dogoditi neko veće zapošljavanje u ovoj djelatnosti, jedino možda u tvrtkama koje se budu bavile iznajmljivanjem budući da smještaj aparata u ugostiteljske objekte po dva aparata te poslove će uglavnom obavljati znači osoblje koje već radi u tim objektima. I poticanje proizvodnje zabavnih i posebnih automata u RH, ja osobno nemam i mi u HNS-u nemamo nekih saznanja da postoje nekakve veće tvrtke koje se sa time bave. Ono što znači mislimo, znači podržavamo da se uvede red u ovaj prostor. Međutim, mislim da do sljedećeg čitanja se ne bi smjelo propustiti da u okviru ovih posljedica donošenja zakona koji će proisteći iz donošenja ovoga zakona konzultiramo Ministarstvo socijalne politike i mladih jer ne možemo zatvoriti oči pred time da će možda biti društvenih posljedica uvođenjem ovog zakona. Što će se dogoditi kada bilo tko od nas svom studentu da 20 kuna za marendu, a on umjesto da ode na marendu to potroši u prvom susjednom kafiću na svom fakultetu, kraj svojeg fakulteta. Znači, neće pojesti marendu. Može se dogoditi da znači izgubi i dobije nula kuna, odnosno da ne dobije na toj igri, ali može se dogoditi da dobije i 2000 kuna. A pitamo se onda što će on činiti sa tih 2000 kuna i da li će njegovi roditelji znati što se događa sa tim njegovim djetetom i tim novcima koje on potencijalno s tim ulogom može zaraditi. Mislim da do sljedećeg čitanja bi morali konzultirati, ali pomno i analitički kroz Ministarstvo socijalne politike i mladih koje posljedice će u društvenom smislu donošenje ovakvog zakona imati. Ali kažem HNS podržava uvođenje reda u prostor ove djelatnosti i mislim da ćemo zajedničkim snagama i na ovom tragu kojem smo govorili svi i kolege iz SDP-a i kolege iz HDZ-a popraviti ovaj zakon do sljedećeg čitanja. Hvala.
Hvala. Prelazimo na pojedinačnu raspravu. Prvi se javio Peđa Grbin. Izvolite kolega.
Zahvaljujem poštovani gospodine potpredsjedniče, poštovane kolegice i kolege, poštovani gospodine zamjeniče ministra. Pa evo prije svega dopustite mi da podržim donošenje ovog zakona jer smatram da se donošenjem ovog zakona uvodi red u jedno područje u kojem je dosada vladao znatan nered. Nažalost, mislim da smo svi bili svjesni problema raznih poker automata i sličnih koji su se nalazili gotovo u svakom kafiću. Upravo zbog toga ovaj zakon treba svakako podržati. Međutim, to nas ne bi trebalo spriječiti da ukažemo na neke stvari koje je možda potrebno promijeniti pa bih krenuo redom. Po mojem mišljenju nema potrebe da se obavljanje djelatnosti kako je predviđeno u Zakonu za posebne automate ograničava isključivo na pravne osobe. Mislim da smo, po mojem mišljenju, odličnim institutom obveznog davanja bankarskog jamstva opravdali, odnosno omogućili da se i fizičke osobe, dakle obrtnici i trgovci pojedinci javljaju za obavljanje ove djelatnosti naravno uz uvjet da dostave posebna jamstva na temelju kojih ćemo znati da mogu izvršiti svoje obveze koje su predviđene ovim zakonom. U skladu s time mislim da možda i nije potrebno onda i predviđati odredbe koje bi se ticale minimalnog temeljnog kapitala već je dosta ostaviti samo odredbe o bankarskim jamstvima koje bi u takvoj situaciji možda trebalo i podignuti sa 100 tisuća na neku višu razinu. Nadalje, evo moje kolege govorile, govorila je kolegica Antičević ono o čemu trebamo razmotriti je mogućnost da se ograniči mjesto gdje se takvi automati mogu postavljati na način da se odredi da oni ne mogu biti u krugu od 100 metara od škole i drugih obrazovnih institucija. Takav instrument nije stran našem pravnom sustavu, primjerice kod ugostiteljskih objekata imamo odredbu da se ugostiteljski objekti u montažnim, odnosno u pomičnim građevinama moraju nalaziti najmanje 100 metara udaljeni od onih objekata koji se nalaze u fiksnim građevinama. Pa kad smo tako nešto propisali za ugostiteljske objekte tada ne vidim zapreku, da bi postavljanje ovih automata ograničili na krug koji je najmanje 100 metara, može i više, udaljen od škole ili nekog drugog, neke druge obrazovni institucije, đačkog doma ili slično. Također, opet po uzoru na drugo, na jedan drugi instrument ovisnosti konkretno cigarete, predložio bih da se obavezno, bilo u prostoru gdje se nalaze takvi automati, bilo na samim automatima, mora istaknuti natpis da je kockanje, odnosno da su igre na sreću opasne, odnosno da mogu izazvati ovisnost. Mislim da takav jedan natpis ne bi smetao niti jednom priređivaču igara na sreću. A ako bar jednu osobu odvrati od toga da počne kockati mislim da smo puno učinili. I konačno, evo i još jedna stvar, mislim da bi na tim automatima tijekom cijelog trajanja igre moralo biti onako kako se kaže na engleskom jedan disclever. Da je povrat samo 80%, tako da ljudi znaju da nema neograničenih dobitaka, da budu cijelo vrijeme svjesni, dok igraju, dok su uložili svojih 10, 50 ili 100 kuna u te famozne poker automate, da neće dobiti natrag bogatstvo već da mogu dobiti samo unaprijed ograničen iznos novca. Evo, ne bi duljio, u svakom slučaju radi se o jednom generalno dobrom zakonu, zakonu koji treba donijeti. Hvala vam lijepa.
Hvala i vama. Sljedeća za raspravu Ingrid Antičević-Marinović, a ne nije, odustala je. Novi klub, krivo. Đurđica Sumrak, izvolite kolegice. Isprika još jednom.
Hvala vam gospodine potpredsjedniče Hrvatskog sabora. Pa evo, moja želja je, da vezano uz ovaj zakon u stvarnosti ukažem na ovisnost, koja su i istraživanja pokazala, ali i nažalost i život. Ovisnost o kocki teška je bolest koju treba liječiti, a klađenje i kockanje u Hrvatskoj nažalost poprimili su epidemijske razmjere. Da bi vratio dugove ovisnik o kocki nerijetko će počiniti krađe, imovinski delikt i razbojništvo. Zemlje, neke zemlje Europske unije, osobito koje vode socijalnu politiku, socijalno osjetljivu politiku poput Danske, Finske, i Norveške i Nizozemske ulažu u značajnije napore u reduciranje broja kockarnica. Jer je bilo gotovo nemoguće kontrolirati pranje novca i kriminal koji se je vezao uz njihov posao. Rezultati istraživanja provedenog u Zagrebu, Splitu, Osijeku i Rijeci, a provodili su ih stručnjaci Rehabilitacijsko-edukacijskog fakulteta i Filozofskog fakulteta za psihologije na broju od 1950 ispitanika. A radi se srednjoškolcima iz tih gradova, generalno rezultati govore o značajnijoj uključenosti mladih u igre na sreću. 83% tih adolescenata barem je jedanput igralo neku igru na sreću, bilo da je riječ o lutrijama, loto listićima, sportskim kladionicama, automat klubovima ili kartanju. Srednjoškolci se najčešće klade u sportskim kladionicama, čak njih 19%, ostatak ide na automate u obližnje kafiće ili u kockarnice. Treća najzanimljivija igra također je, na virtualne igre na internetima. Mladići kockaju intenzivnije od djevojčica te su skloniji rizičnijim igrama i problemima vezanim uz kockanje. Istraživanje kaže da se njih 19%, u Zagrebu sad govorim, znači od ispitanih njih 19% ili 400 njih redovito odlazi na automat i kockaju se i posjećuju sportske kladionice. Dakle, ono što bi trebalo reći, imaju jednu jedinstvenu filozofiju, taj oblik, ta ovisnost, da je kockanje životna filozofija, a ona glasi "Imati, a ne raditi.". Na koji način mi u stvarnosti donošenjem i ovakvih zakona, koji evo stimuliraju i broj tih kockarski aparata, a i automata za 60%. Ja naprosto ne mogu ni za jedan takav zakon glasati, sve dok se i u legalne kockarnice ne uvedu državni inspektori koji će pratiti pomno tko ulazi u te kockarnice, koliko se zadržava jedna i jednako tako ispitivanje. Ali to možemo svi u svom životu vidjeti da malodobnu djecu roditelji, najčešće su to očevi uvode u kladionice ili u kafiće i tamo se redovito kockaju, dapače prate rezultate i na taj način djecu uvode u jedan kriminalni svijet. Jer moramo reći da su kockarnice i praonice novaca. Dakle, vezano uz, pa ja bih rekla higijenu života, a posebice edukaciju mladih da ovakav jedan zakon i svi zakoni koji se odnose na kockarnice su naprosto neprihvatljivi. Jer se mladi navode, evo vidimo i oglašavanjem, i putem medija, Hrvatske radiotelevizije, radija, novina bilo gdje govore o tome da je to prihvatljivo, ne ponašanje. Moramo reći jasno da je to apsolutno neprihvatljivo ponašanje i da treba strogu kontrolu, da treba i kontrolu jasno ovo što je rekao kolega, nadzora koliko blizu su pojedine tih poker automati, pa i sve ostalo u blizini škola, ne samo srednjoškolskih, nego osnovnih škola. Jer razredno iz tih ispitivanja da su već posjetitelji različitih poker automata, ali i kockarnica i kladionica učenici od 11 godina, znači to je osnovna škola i naravno da to ne želimo niti poticati, a niti pružiti priliku da imaju vremena uopće uči u to. Evo, hvala.
Hvala i vama. Na vaše izlaganje imamo jednu repliku, Stjepan Milinković. Izvolite kolega.
Zahvaljujem gospodine potpredsjedniče. Kolegice Sumrak, mislim da ste vrlo jasno i lijepo naglasili problem ovisnosti, stvaranja ovisnosti. To je ovisnost dakle, o kockanju i tim igrama, to je jedan od najtežih i najvećih koje vrlo često završava suicidom uz upropaštene obitelji. A ovdje se u ovom zakonu danas puno puta govori o ovoj ekonomskoj strani, koliko će dobiti proračuni jedinica lokalne i područne samouprave. Prvo im uzmeš onih 300 milijuna kuna što je ovim izmjenama Zakona o porezu na dohodak uzme, e sad će ovdje dobit. Ma izgubit će, izgubit će se zasigurno, pa izgubljene obitelji, upropaštene obitelji i ovi mladi, ova djeca koja pa vidimo da se dobna granica za alkoholizam kod ovih mladih se pomiče sve na niže i niže i još ovu okolnost ako mu se osigura ova mogućnost da stvori jednu ovako tešku ovisnost izgubit ćemo zasigurno daleko, daleko više. Hvala lijepo.
Hvala i vama. Nemamo odgovora. Sljedeća rasprava Josip Benčić. Izvolite kolega.
Hvala. Gospodine potpredsjedniče, pozdravljam zamjenika ministra sa suradnicom, štovane kolegice i kolege. Ja ću podržati zakon u prvom čitanju jer smatram da je on neophodan i da je dobar. Neophodan je jer svi smo toga svjesni da do sada nije bilo nekakvog zakona koji bi se posebno bavio osim Zakona o igrama na sreću ali to nije to. Također smatram da je dobro da prihod ide u jedinice lokalne samouprave jer koliko sam ovdje shvatio ide samo u županiju, pa možda ne bi bilo loše da se dio prihoda raspodjeli i na gradove i općine da ne ide samo u županiju. Ja sam si postavio pitanje sam sebi zašto ovog zakona nije bilo do sada? Ne mogu odgovoriti. Evo kolege s moje lijeve strane možda u kojoj raspravi napone zašto ga nije bilo do sada, a trebao je biti i neophodan. Iščitavajući ovaj zakon mogu reći da je sveobuhvatan i posebno me zaintrigirala činjenica da ima čak osam članaka prekršajnih odredbi i to je dobro. Vjerovali ili ne to je dobro. Dobro zato što iz svog osobnog iskustva znam da neki poduzetnici prvo okrenu zakon pa čitaju prekršajne odredbe da vide šta je sve zabranjeno, šta mogu raditi šta ne mogu da pokušaju tu naći i dobro je da je u tom smislu zakon sveobuhvatan. Na Odboru za financije moram reći uvaženi kolega Šuker me zaintrigirao svojim pitanjem, on je zapravo pokrenuo to pitanje ovisnosti. Da li će mladi biti ovisni? Da li taj zakon će poticati ajmo reći u neku ruku ovisnost? To me posebno zainteresiralo zato što imam evo mogu reći dva sina, jedan ima 18 jedan ima 21 godinu. I razmišljao sam o tome što će se dogoditi kada moj sin kao što je rekao kolega Šuker uđe u birtiju ne, i tamo vidi dva automata i šank. Šta sada? Da bira između dvije ovisnosti između ovisnosti ili između ovisnosti igrama na sreću. Mislim da ovaj problem ovisnosti je za neku drugu priču. A ja evo osobno kada sam razmišljao o tome i hvala vam na tom pitanju stvarno ste me zaintrigirali s tim pitanjem, mislim da je prvenstveno to stvar kućnog odgoja da od toga sve kreće. Ja osobno nisam nikad igrao nikakve igre na sreću, nisam nikada ušao u kladionicu, mogu slobodno reći nisam nikad vidio da i moji sinovi, ne znam, možda idu ali ja nisam primijetio. Kažem to bi možda bila tema za neki drugi zakon ili za neku drugu priču. Također ovdje u jednom dijelu smo spominjali samo tehnički dio ovih aparata. Neka da, istina, nekada su aparati bili više mehanički a manje su bili elektronski. Sada je otišlo u jednu drugu krajnost i slažem se sa svima onima koji kažu da posebnu pažnju moramo posvetiti obuci inspektora, da oni ne da samo dođu fizički pogledati da li je markica, da li je on dobro postavljen, da li su zadovoljeni svi uvjeti nego da i on uđe u onaj softverski dio da vidi ajmo reći dobro naštelan. Znači da ima i tu mogućnost da prepozna namještaljku da ili ne. Ali vjerojatno to Ministarstvo financija kažem iz svog iskustva zna, imam veliko povjerenje u inspektore, oni su inače stručni i osposobljeni za svoj posao. To je čisto ovako kao mala napomena. I još bih se malo osvrnuo na dobitak. Mislim da treba limitirati dobitak, mislim da ga obavezno treba limitirati jer netko je ovdje spomenuo cifru od 200 tisuća kuna, sada ne znam možemo baratati do ne znam koje cifre. To treba obavezno limitirati i ja mislim da o cijeloj priči o ovisnosti ovo možda čak ćemo i u tom dijelu smanjiti intenzitet te priče. Hvala lijepo.
Hvala i vama. Imamo jednu repliku na vaše izlaganje, Stjepan Milinković. Izvolite.
Zahvaljujem gospodine potpredsjedniče. Kolega Benčić rekli ste da je problem ovisnosti za neku drugu priču. Pa netočno, pa ovo je vrlo važan i veliki, mogao sam i ispravkom ići ali ovo je vrlo važan i veliki problem, neizmjerno važan i on je za svakodnevnu priču. I meni je drago da vaš sin nema sklonosti ali to je vrlo relativno pitanje jel pitanje je okidača dragi kolega. Ako on popije jednu čašicu ili bilo kako kada će taj okidač okinuti. Hvala Bogu da je vaše obiteljsko stanje takvo da vaš sin ili netko da živi u takvim okolnostima, ali ima brojnih drugih obitelji koji imaju velike probleme i teškoće i mnoga djeca nažalost odlaze u ovisnost i u tom smislu ovaj stav odražava jedan stav uopće sa vaše lijeve strane prema tim vrijednostima. I lakše droge kažu postoje lake droge ili ovo ili bilo što. Svaka ovisnost je neizmjerno opasna za svaku obitelj za mlade ljude i uništava ih i na taj način trebamo razmišljati svakodnevno svaki trenutak. Hvala lijepo.
Hvala. Imamo odgovor na repliku kolega Benčić. Izvolite.
Uvaženi kolega ja sam samo apostrofirao ajde ne bi sada opet o svojoj djeci nije možda ovo ni vrijeme ni mjesto ali kao taj problem da li će oni biti ovisnici ili ne ja kažem. Slažem se s vama ja sam zabrinuti roditelj ali nemojmo sada od toga od ovog zakona raditi problem, da je jedini problem u ovom zakonu stvaranje ovisnosti, samo to sam htio reći. Hvala.
Hvala. Sljedeći za raspravu javio se gospodin Grubišić. Izvolite kolega.
Hvala gospodine potpredsjedniče. Gospodine zamjeniče ministra, kolegice i kolege. Narod, građani, hrvatski narod u svom rekao bih možda neću reći pretjeranom očaju u situaciji u kojoj je preko 300 tisuća nezaposlenih u ekonomskoj situaciji gdje su glavne djelatnosti i glavni izvori zarade otkup plastične ambalaže, boca, pa onda prodaja zlata kućnog zlata su i igre na sreću kao bi se reklo ili kako je moja pokojna majka rekla mamipara, da taj je izraz upotrijebila za takve vrste igara dakle mamipara. Hrvatska se pretvorila u neku ruku zapravo u prostorno veći Las Vegas nego što je sam grad Las VEgas sa mnogobrojnim kasinima, kladionicama, poker automatima, ugostiteljskim objektima, zabavnim parkovima itd. upravo tako se pretvorila. Doduše poker automati i ovo što se naziva točno ispravno u ovom zakonskom prijedlogu dakle posebni automati ili posebne naprave reklo bi se hrvatske, dakle posebne naprave one su polako u zalasku, one su polako demode. Dakle izlaze iz mode i daleko je manje onih koji danas po gostionicama, ugostiteljskim objektima pijuckaju pivo, dva i igraju na poker automatima jer su daleko sofisticiranije mami-pare dakle sa zapada, sa naprednog svijeta stigle i k nama u obliku otvaranja casina, u obliku kladionica, dakle jedne nade u brzu zaradu. Točno je da je dakle uz ovu jednu raspravu koju bi zaista trebala jedna detaljna analiza psihološko pedagoška u svezi ovog zla, kao što je zlo i droga. To je također jedna vrsta ovisnosti kojima su podložni mladi ljudi, prije svega mladi, ali i ostali, gotovo bez iznimke. I jednom kad se uđe na taj poker automat i jednom kad se eventualno jedna zaradica ostvari to postaje ovisnost, to zaista postaje ovisnost. I poznajem mnoge ljude mlade i one starije koji tamo po cijeli dan tuku tamo po nekim ručkama koje ja ni ne znam kako to se sve igra ni kako se dobiva, kako se gubi jer me nikada nije to ni zanimalo. Ali ovo područje gdje sada ne možemo drugačije, dakle ne možemo izvan svijeta i vremena gdje je to već etablirano u našoj državi, onda je barem potrebno uvesti red, kakav takav red. Pa evo ja tako gledam i na ovaj neću reći pokušaj nego zakonski prijedlog da se uvede nekakav red kod tih trgovačkih društava koje priređuju putem posebnih naprava ovakve mogućnosti za građane i dakle da dožive zapravo prije svega nesreću, a vrlo rijetko sreću. Svi mi znamo i podaci su iz takvih trgovačkih društava, ali i sa zapada da samo 1/3, to je još jako dobro, ukoliko 1/3 uplaćenog novca se može dakle izlazi van. Koga će zapasti to se ne zna. I ako, kako reče moj kolega Đurović koji je to dobro proučio, dakle zavisi od broja obrtaja i tih tehničkih detalja, ali nikada onaj tko to organizira ne može izgubiti. Gube oni koji igraju, isključivo oni koji igraju i to u masi, a ne da se gleda na pojedinca. Samo 1/3 novca koji se ubaci, koji se koristi eventualno izlazi van. Omjer 1:200 je omjer koji nije limitiran ulog, maksimalni ulog pa onda zaista se postavlja pitanje koliko je onda maksimalna dobit, ako je to omjer 1:200. Mislim da je taj omjer u odnosu i na mnoge europske zemlje poprilično visok, pogotovo kada nije limitiran ulog, dakle kada nije limitiran ulog. Milijun i 200 milijuna su omjeri ili tisuću kuna i 200 tisuća kuna. E upravo je u tome zgodna riječ moje majke mami-para kada ti kaže da tisuću kuna ili za kunu može dobit 200, zavisi kako tko gleda na to i koliko tko može uložiti, ubaciti u tu napravu. Dakle upravo je to ono što privlači, što mami, pogotovo kažem ljude koji su u nevolji, a danas ih je puna Hrvatska, ljude koji su u očaju zbog nezaposlenosti itd. Tako da ovo što je propisano u svezi temeljnog kapitala gdje je on uvijek 250 tisuća kuna, bez obzira na broj automata, ali jamstvo a ne garancija, nego jamstvo banke, ja bih tako hrvatski to rekao, dakle jamstvo banke se povećava zavisno od broja tih naprava ili kako kažete automata. E sada, plaća li se i jamstvo banke, plaća li se na jamstvo banke pristojba. Opet smo banke ubacili u jedan vid nekakvog profita. Može li kakvo drugo jamstvo biti, privatno, vlastito jamstvo, polog, nego baš jamstvo banke. Pa onda jamstvo banke se povećava srazmjerno broju naprava, opet govorim namjerno naprava, sa 100 tisuća na 200, 300 i 500 tisuća ili pola milijuna kuna, a uvijek jamstvo banke. Dakle, banka je opet u igri i banke su opet u igri, a znamo jučer smo raspravljali o naplati opomena, pa sigurno naplaćuju dobro i masno naplaćuje i svoje jamstvo. Dakle opet smo malo i njima se putem ovog novog zakona se malo kapnulo i bankama da i one malo imaju svoju zaradu. E kada se radi o lokalnoj i zaradi lokalne i regionalne samouprave, s obzirom da su ove naprave, automati polako u zalasku, a znamo da u Hrvatskoj nitko nema monopol ali znamo, nećemo spominjat imena, dok postoje tri ili četiri velika igrača, dakle velika igrača sa velikim brojem automata i znamo na što se odnosi to. I onaj srazmjer ili nesrazmjer o kojemu je govorio kolega Đurović, a to je upravo jamstvo banke koje na 30 automata je 100 tisuća kuna, a na 300 automata je samo 500 tisuća kuna. Dakle povećavaš broj automata za deset puta, a jamstvo se povećava samo za pet puta, dakle i to je nesrazmjer. Pa pošto su ti veliki igrači koji znamo mi dobro, nećemo im navoditi imena, mislim da oni mogu kod banaka ishoditi i puno veće jamstvo. E sad pitanje je bilo ovako za razmišljanje, hoće li to u slučaju takvog drastičnog povećanja jamstva bankovnoga, hoće li to potaknuti zamiranje ove jedne nazovi gospodarske aktivnosti i smanjenje broja automata, pa onda srazmjerno tome i smanjenju prihoda dakle poreznih prihoda, odnosno prihoda lokalne odnosno regionalne samouprave. Dakle jedno pitanje za razmišljanje iako ja mislim da neće doći do toga. Nažalost, građani ne vide i nema izlaza, još uvijek se ne vidi svjetlo na kraju tunela pa će i dalje ovaj vid da kažem igara na sreću potrajati još neko vrijeme. Zanimljiva je i činjenica da se po prvi put uvodi i odgovornost za, odgovornost ili zabrana za igranje osobama mlađim od 18 godina na tim posebnim automatima. Znamo da su ovi prvi zabavni dijelovi oni jesu uglavnom za mlade, djecu itd. ali se kaže, da odgovornost za provođenje ove zakonske odredbe, dakle zabrana pristupa automatima, napravama osobama mlađim od 18 godina da je za to odgovorna fizička osoba koja obavlja ugostiteljsku djelatnost [[Upadica Batinić: Vrijeme kolega.]] E sad, [[Upadica Batinić: Privedite kraju.]] Evo dvije rečenice. Kako će se to provesti, kakav će biti inspekcijski nadzor i gdje ministarstvo vidi mogućnosti novog zapošljavanja putem instalacije ovih naprava ja baš i ne vidim, skeptik sam po...
Hvala. Imamo dvije replike na vaše izlaganje. Prvi se javio Željko Sabo, izvolite kolega.
Zahvaljujem gospodine saborski zastupniče. Osim što je to sve široko što je bilo govora i što apsolutno sve što su i prijašnje rekli i vi imate pravo ali u nečem nemate pravo. Nemate pravo da se tu radi o velikim financijskim sredstvima, a imate pravo da je to financijskim sredstvima u smislu tog poroka kako ga svi nazivamo gdje i mladi odlaze u jednom, pa i stariji bez obzira kako odlaze u jednom smjeru gdje mnoge obitelji stradaju zbog ovoga što mi danas na neki način i o čemu govorimo. No, ima jedno i rješenje kako na neki način sve legalizirati što se dešava, a ne možemo spriječiti. Ali pokušati ipak na neki način djelovati i dati dio sebe da spriječimo one neželjene posljedice. Ovim zakonom imamo mogućnost kroz prihode u lokalnoj zajednici iskoristiti mogućnost kako imamo svi ono preventivno djelovanje i kroz to preventivno djelovanje sada ćemo imati određena financijska sredstva koja ćemo na neki način bar ja u gradu Vukovaru upotrijebiti upravo da kroz jedan vid preventive djelovanja ukazujemo na svu negativnosti u našem društvu pa vezano i za kocku ili zabavu kako se to zove.
Hvala. Odgovor na repliku, kolega Grubišić. Izvolite.
Kolega Sabo vi ste zamijenili neke stvari, niste uopće replicirali. Nisam ja uopće govorio ni o Vukovaru. Na kraju grad Vukovar nema od toga ništa, to je prihod županije. Prema tome, nećete vi ništa dijeliti na žalost. Volio bih ja da vi u Vukovaru nešto dijelite, ali nećete vi ništa dijeliti. A to da je bolje spriječiti nego liječiti to u svakom slučaju se slažemo i vi i ja. Hvala lijepo.
Hvala. Još jedna replika Dražen Đurović, izvolite kolega.
Hvala. U članku 15. stavak 2. Kada je riječ o posebnim automatima za igru navedeno je da mogu biti postavljena dva posebna automata. Ne znam da li ste vi zastupničke Grubišić razumijete što znači ta definicija. Da li mogu biti postavljena dva. Da li to znači najviše dva, najmanje dva, samo dva, do dva, od dva, oko dva. Šta točno? Da li to možda onaj koji je to pisao jezično na taj način razumijeva pa onda šta znači da mogu biti postavljena dva. Mogu, moraju? To je možda malo nejasno. A ukoliko se, kada je riječ o kockarskim navikama, ukoliko se maksimalan ulog limitira na primjerice 5 kuna što evo recimo tad će i maksimalan mogući dobitak biti 1000 kuna i mislim tu onda neće moći biti riječ o nekakvim ne znam kakvim dobicima. I sIgurno tada oni koji se pozivaju na ćudoređe neće biti toliko zabrinuti, a niti oni koji imaju nekakve jake kockarske strasti neće se previše lačati tih aparata jer će im na raspolaganju biti tisuće kladionica koje su posljednjih godina pootvarane diljem Lijepe naše i nije nas to previše smetalo niti smo o tome previše lamentirali, već smo pustili da naši građani mnogi i bankrotiraju u tim kladionicama proteklih godina. I ništa nismo učinili. Imali smo i brojne i afere i namještanja i ljude koji su završavali na liječenju u psihijatrijskim ustanovama i brojne nepravilnosti i u športu i oko športa i upravo zbog tih kladionica. I u tom slučaju nismo se previše zabrinjavali sa tom pojavnošću. Hvala.
Hvala i vama. Imamo odgovor na repliku, kolega Grubišić.
Kolega Đurović, u članku 15. Govorili ste o brojci dva. Pa u Bosni kažu ponekada oba tri. Pa eto možemo tako to definirati oba tri. A što se tiče onoga jedan prema 200 razmjera ja mislim da se u ovom zakonskom prijedlogu treba definirati ili maksimalni ulog ili maksimalna dobit. A pošto to srazmjer i povezano onda je to lako objašnjivo i lako u zakonu provedivo. Dakle, definirati ili maksimalni ulog ili maksimalnu dobit. A da je kriminal vezan uz ovu vrstu djelatnosti da je tako nazovemo to je priča od devedesetih kod nas u Hrvatskoj, a u svijetu i od ranije i za kladionice i za poker automate i za sve ostalo pa znamo i za ubojstva, samoubojstva i štošta što je vezano dakle crnilo koje je vezano uz ovu vrstu djelatnosti. Hvala lijepo.
Hvala i vama. Sljedeći je za raspravu Ivan Šuker, izvolite kolega.
Hvala lijepo gospodine potpredsjedniče Hrvatskog sabora, gospodine zamjeniče ministra sa suradnicom. Pa ja bih o ovom zakonu možda malo govorio drugačije nego kolega do sada i u stari krenuo bih od članka 4. I ono što nije sporno u ovom zakonu je dovođenje reda u zabavne automate. Dakle, to su pikado, biljar itd. i nesporno je da tu treba ako se može zavesti reda. Međutim, kad govorimo i o tome onda i tu moramo imati nešto u vidu, a to je da Hrvatska nije jednoliko razvijena, da građani Hrvatske nemaju jednaku kupovnu moć. I da jedan pikado ili biljar postavljen negdje u blizini nekog većeg grada gdje je kažem dohodak veći kod stanovništvo i u nekoj ruralnoj sredini gdje je manji logična stvar da neće biti promet po tome toliki. Zato je upitno da li baš svi ti automati trebaju biti po istoj kategoriji. No, to je stvar tehnike, to je stvar procjene, to je nešto što treba podržati. Međutim, ono što je stvarno sporno u ovom zakonu i o čemu se svi trebamo zamisliti, a to je posebni automati. Dakle, definitivno pričali mi ovdje ovako ili onako ako vi igrate nešto i znate da ćete za to dobiti nešto, bez obzira da li je to novac ili nešto drugo u naturalnom obliku, to je kockanje. E sad gledajte, nije problem ako vi to ograničite u određenom prostoru gdje se zna da je to kockanje, ali da nema ništa drugo ali ako stavite jedan ili dva takva aparata u kafić vi ste htjeli ili ne htjeli i djeci gurnuli porok pod nos. I dali smo mu mogućnost da ga zaintrigira i da počne igrati. A tu ima dosta kolega liječnika neka se malo raspitaju pa će vidjeti koliko ima liječenih ovisnika o kocki, a koliko ima liječenih ovisnika o opijatima pa ćete vidjeti nažalost da je ovoga prvog ima više. Imamo jedno negativno iskustvo, a to su poker automati iz '90-ih godina. I to je ono što, o čemu mi kao saborski zastupnici, kao ljudi koje je narod izabrao ovdje da ih predstavlja trebamo razmišljati. Mi naprosto ne možemo zažmiriti nad tim da kad mladi čovjek uđe u kafić ima dva automata i zna da može na tom automatu dobiti 100 ili 200 kuna, a on ima u džepu 5 ili 10 kuna i vidi nekoga da je dobio 200 kuna. Danas sutra oćete nećete njega to zaintrigira. I to je ono o čemu bi mi trebali razmišljati. Dakle, nije sporan taj automat klub gdje znamo da ima 30 automata tko uđe unutra neka kocka, ali je sporno ovo u kafićima. I o tome trebamo govoriti. Dakle, nitko nije protiv toga da se reda napravi samo je pitanje da li to hoćemo staviti u kafić gdje svaki dan dolaze mladi ljudi. I druga stvar, nemojmo bježati od toga, pa mi već imamo godinama odredbu u zakonu o zabrani točenja alkoholima mlađima od toliko i toliko godina. Tko to kontrolira navečer kad to krene? Takva ista priča vam je i sa ovim posebnim automatima. I to je nešto o čemu trebamo razmišljati i ja osobno mislim da takvi automati u ugostiteljski objektima ne trebaju. Ja osobno mislim. To je moj osobni stav i nema tu veze ni kućni i ne kućni odgoj, ovako, onako. Djeca kad odu van to je tako. Ako hoćemo razvijati pa čak i kocku kao dio, isto od toga ne možemo pobjeći da je to dio turističke ponude. Vi pogledajte naše kockarnice u Istri, u blizini istarske granice pa ćete vidjeti kako su petkom, subotom i nedjeljom prepune ljudi koji dolaze iz Italije kockati u Hrvatsku. To treba legalizirati. Na kraju krajeva vi imate i stavku u proračunu, prihod od igara na sreću, gdje godišnje u državni proračun se slije posebnih sredstava negdje oko preko 100 milijuna kuna. Najveći dio tih sredstava ide za financiranje športa, za financiranje ovisnosti, nevladinih udruga itd. Dakle, to je ono što je organizirano i što se može kontrolirati. Međutim kad vi nešto nemate organizirano, kad stavljate u prostor gdje jasno čak niste definirali ako vlasnik tog kafića ili ugostiteljskog objekta iznajmi taj aparat kako će oni riješiti međusobne odnose? Kako će on s obzirom da aparat nije njegov, dođe mu inspektor u kontrolu i kontrolira mu blagajnu. On u blagajni otkucan svoj dnevno ugostiteljski promet, a kako će imati otkucan ovaj prostor za automat koji nije njegov, a još plus toga ga nije riješio niti nekakvim ugovorom o najmu. Dakle, niz otvorenih pitanja i ponavljam svi si trebamo postaviti pitanje da li smo za to da je takvim automatima mjesto u ugostiteljskim objektima? Dakle, o tome se radi. Ako govorimo o prihodu jedinica lokalne samouprave kolegice i kolege nemojmo se zavaravati i nemojmo žmiriti jedan prijedlog koji sad Vlada nameće sindikatima da se ukine minuli rad. Ako se minuli rad smanji sa 0,5 na 0,3% i kad uzmete prosječnu starost zaposlenih u državnim i javnim službama i kad uzmete i kad dodate zdravstvo ukupno za javne i državne službe se isplati 28 milijardi bruto plaće i kad to umanjite za 4% doći ćete do milijardu i 120 milijuna pa na to obračunajte 25% poreza na dohodak pa ćete vidjeti da samo s toga osnova jedinice lokalne samouprave će ostati preko 250, 300 milijuna prihoda a mi ovdje govorimo o povećanju prihoda od 10 milijuna kuna. To je licemjerno. Ali ovdje se postavlja jedno elementarno pitanje da li ćemo mi, ne samo, pa to možemo čak govoriti i o svjetonazoru, zauzeti stav da neka kockarski aparati budu tamo gdje im je mjesto, ali ne mogu biti u ugostiteljskim objektima. Druga stvar, isto tako kolegice i kolege ima nas tu iz različitih sredina, nije svejedno da li vi živite u Zagrebu ili u blizini Zagreba, Splita i Rijeke ili živite u nekom selu 20, 30 km od bilo kojega grada da imate bilo kakvu zabavu. Hoćete nećete ako vi u tom lokalu imate takav aparat vi ćete kad-tad početi lupat po njemu jer naprosto nemate druge zabave. I to je nešto istina i činjenica od koje ne možemo pobjeći i o kojoj bi jednako trebali razmišljati i HDZ-ovci i SDP-ovci i HDSSB-ovci i neovisni klub i laburisti svi bi jednako o tome trebali razmišljati. Dakle, to je ono što je sporno. Nitko nije protiv toga da se zavede reda samo je pitanje da li ćemo mi pustiti neke stvari na mala vrata koje sutra nećemo moći kontrolirati. Zašto? Kolegice i kolege svi ste u kontaktima sa poduzetnicima. Vi kad pogledate samo članak 10. pa si uzmete u ovom trenutku koliko poduzetnika u Hrvatskoj može u ovom trenutku izdvojiti milijun i pol, dva kuna, i koliko poduzetnika u Hrvatskoj može svojih 200, 300 tisuća kuna dati da mu banka da garanciju da bi mogao garantirati nekakve dobitke. U ovom trenutku kad ljudi kukaju da im fali 200, 300 tisuća kuna da plate nešto da bi mogli obavljati svoju djelatnost. Dakle, mi se ponašamo naprosto kao da ne živimo u Hrvatskoj ovakva kakva je, kao da ne živimo u Europi ovakva kakva je koju trese kriza. Dakle, članak 10. izuzev za poneke je praktički neprimjenjiv u Hrvatskoj. I da završim, gledajte ono o čemu se pričalo toliko da je HDZ-ovo nelikvidnost tu će Vlada priznati da je nelikvidnost porasla za 3 milijarde. A zašto? Pa zato što nisu na vrijeme prepoznali problem, nisu prepoznali da je problem nelikvidnosti negdje drugdje ne tamo gdje su oni pričali. Tako i kod ovog zakona je ista priča. Nije problem u tome da li je jedna markica izdana ili nije izdana i nije problem da li je to netko kontrolirao ili nije kontrolirao nego da li se želi nekome pogodovati. Ali ponavljam, navlačimo mogućnost velikog zla. Prije svega mladim Hrvatima i Hrvaticama koji su nažalost, građanima Hrvatske da me ne bi netko prozvao da nisam nekog rekao, koji nažalost su tako i tako izloženi velikim porocima. Zato kolegice i kolege kad govorim o ovom zakonu mislim da prije svega trebamo raščlaniti u članku 4., mislim da je članak 4. što mi stvarno hoćemo. I ako si tu raščistimo ovu nedoumicu oko posebnih automata onda mislim da nije problem da svi klubovi podrže ovaj zakon. Ali je ključan problem stavak 2. članka 4., a to su ovi posebni automati u ugostiteljskim objektima. Hvala lijepo.
Hvala. Imamo 2, 4, 6, 8 replika. Prvi se javio kolega Marin Jurjević. Izvolite kolega Jurjević.
Hvala. Kolega Šuker normalno da je svak protiv stimuliranja bilo kakvog oblika ovisnosti, a kocka je jedan od oblika ovisnosti i bilo bi dobro da neki od liječnike koji imaju te podatke kažu koliko je liječenih od te vrste ovisnosti. Ali vi govorite kao da je dosada bilo to izvrsno uređeno, a postojao je samo Zakon o lokalnoj upravi koji je na vrlo kilav način to regulirao. Po vama ispada da je to bilo uredno uređena. Sada kad se stvara, kad se donosi cjeloviti zakon, koji bi trebao regulirati te stvari vi pričate kao da on kvari nekakvu idealnu situaciju. Kao da su te ovisnosti nasljeđe ove vlasti koja je tek 6 mjeseci, a ne vaše koja je bila zadnji period u komadu od 8 godina, da ne govorimo o ranije. Nije nikome, ni vama, ni nama, niti bilo kome do toga da se stimuliraju igre na sreću, ali moram upozoriti na jednu vrstu, kad se priča o posebnim aparatima i našeg licemjernog odnosa o našem društvo, uopće prema ovisnosti. Pa smo svaki dan, upalite televiziju, upalite, ili sad kad su bili ovi prijenosi utakmica sa europskog prvenstva. Pa zna se šta je u Hrvatskoj zakon, jedno piće, jel tako to je reklama. Je zakon, to je prehrambeni artikl, po zakonima koji su doneseni, kad su doneseni. Proglašeno, dakle, ako reklamiraš neko drugo piće onda je to protuzakonito, ako reklamiraš neko treće piće, onda je to zakon, dapače to je kako bi rekao uvjet sreće itd. Dakle, dvojbeno je to kako smo se mi općenito odnosili prema ovisnosti, a mislim da je alkoholizam ipak najraširenija ovisnost i da obuhvaća najviše slojeva ovoga društva, daleko više nego kocka.
Hvala kolega. Vrijeme.
Dobro mislim, dakle, ja mislim da nema niko zločeste namjere i da se pokušavaju urediti stvari.
Hvala vam. Imamo odgovor na repliku. Kolega Šuker izvolite.
Hvala lijepa. Ja bi sad trebao malo sublimirat početak rasprave kolege Jurjevića i kraj i onda bi se vjerojatno negdje našao na sredini. Nit sam ja branio ono što je bilo do sada, nit sam napadao ovo što se predlaže ovim zakonom. Nego naprosto ovo je područje, a to vam može reći i kolegica iz Ministarstva financija koja se dugo bavi tim područjem, ovo je područje koje je naprosto iz godine u godinu evoluira. I vi ako hoćete u ovom području imati djelomičnu kontrolu, potpunu nema nitko u svijetu. Vi to dobro znate, da je kocka takva kakva je, onda bi praktički svake godine morali mijenjati zakone. Međutim, ovdje se postavlja o jednoj elementarnoj stvari, za koju ja smatram i dragom mi je da je toliko replika o kojima trebamo raspravit, a to su ti posebni automati u ugostiteljskim objektima. Mislim da je to najspornije, ovo sve drugo je čista tehnika i praktički prepisivanje onoga što imaju ostale zemlje. S tim da, ja i dalje tvrdim da što se tiče pikada i ovih biljara bi trebalo razmislit da naknada u nekakvim slabije razvijenim sredinama, bude manja nego u klubovima u jače razvijenim, naprosto zbog ekonomske snage onih koji to igraju. Dakle, to su moje nedoumice. Ja sam svoje nedoumice, što se tiče posebnih automata pokušao elaborirati. Dakle, iznosim činjenice onakve kakve jesu, bez namjere da kažem i bože sačuvaj da bi rekao da je nešto bilo idealno. Ja ću vam samo reći kolega Jurjeviću za jedno područje, to su kladionice. Do prije 2, 3 godine su svi mislili da je sve sjajno uređeno itd. i onda se najedanput pojavi Internet klađenje i živo klađenje. I ona kompletan sustav na kojem ste radili da ga zavedete u red, vam pada u vodu, jel ovo je daleko interesantnije. Vi se kladite praktički na nešto što će biti u sljedećih 5 ili 10 minuta. I vi opet morate mijenjat sustav i treba vam dugo vremena da se ljudi koji to kontroliraju i educiraju da bi to moli kontrolirat, jer vi morate znati oni koji pripremaju to su daleko educiraniji od onih koji ih kontroliraju.
Hvala. Sljedeća replika Stjepan Milinković. Izvolite kolega.
Zahvaljujem gospodine potpredsjedniče. Pa kolega Šuker vi ste vrlo jasno dotakli ono pitanje o kojem ja tijekom cijele ove rasprave, na kojem ja inzistiram. Naime, problem ovisnosti. Ne treba tu biti neki poseban stručnjak da čovjek dođe do zaključka. Dakle da onaj kad dođe u jedan lokal gdje još i automat mu je pri ruci, pa nekoliko onih pića o kojima je kolega Jurjević, popije i kad počne se s onim natezat za ruke, da je to zasigurno daljnji mamac. Ali moram reć jednu stvar, mehanizam nastanka ovisnosti je isti ili sličan kod svih tih ovisnosti, dakle i kod duhana, alkohola, droge itd. I to je vrlo jednostavno, a ako se to sad još skupa, ako se pojača, onda je dakle put u tu ovisnost je jači i garantiraniji, razumijete? S tim da se slažem s vama što ste rekli da su seoska, ruralna područja posebno ugrožena. Tamo djeca nemaju, sva u svim sredinama mogućnost da oni mogu izać, da imaju mogućnost igrati ovakve ili onakve vrste sportova itd. nego odu u taj kafić i onda potegne i još mu je kraj toga jedan automat. Ako dodamo k tome, još teške gospodarske prilike na selu, stanje u poljoprivredi je katastrofalno, potpora nema, novca nema, selo ide u jedno vrlo teško stanje. U tim okolnostima, dakle ta djeca koja su u jednom neravnopravnom položaju, oni dolaze u još težu poziciju i ako razvije ovisnost, znate u šta to vodi. Ja sam ozbiljno zabrinut. Hvala lijepa.
Hvala. Imamo odgovor na repliku. Kolega Šuker izvolite.
Hvala lijepa, kolega Stipe. Dakle, ima jedna stvar od koje ne postoje podaci, zato sam pozvao kolege liječnike koji su ovdje s nama u sabornici da uzmu te podatke i da pogledaju što se događalo sa poker automatima 90. I koliki su nažalost ljudi i s ratišta dolazili tamo se praznili, potrošili cijelu plaću, nažalost završili kasnije i na liječenju. Dakle, to je nešto što je iza nas. Ovo je nešto što, ako u zakonu izmijenimo neke stvari možemo spriječit. I zato ponavljam ponovo stavak 2. članka 4. je ključna stvar kod ovog zakona, da li će to ostat tako ili neće. Međutim, kad govorim o ovisnosti, mene je strah da našu Vladu ne zahvatio ovisnost o povećanju poreza i smanjenju radničkih prava.
Hvala. Darko Milinović. Izvolite kolega, replika.
Hvala lijepo. Kao što je i rekao kolega Šuker, nitko nema ništa protiv regulacije ovog dijela igara na sreću, ali svaka obično započinje prvim koraku. Ovo me nesumnjivo podsjeća i na ono što smo često puta, što je bilo često puta, na neki način borba različitih i svjetonazora i mišljenja o dekriminalizacijama lakih droga za što se zalaže i zalagala i u predizbornim aktivnostima Kukuriku koalicija. Al svaka ovisnost započinje prvim korakom. I čini mi se da iz ovog zakona, da se nekako kristalizira razmišljanje da i ovaj zakon, ne da regulira na dobar način ovo područje, već čak i potiče igre ili ovaj zakon kao što se zove Zakon o zabavnim i posebnim aparatima za sreću. Može vrlo lako kroz ovakvu regulaciju postati Zakon o zabavnim i posebnim aparatima ne za sreću već za nesreću. Isto tako, prihodi lokalnih uprava i samouprava temeljem, kao što je rekao kolega Šuker, temeljem ovog zakona neće biti veći od njegove štetnosti. Ako uzmemo jedan vid ovisnosti kao što je pušenje kroz trošarine, čini mi se da državni proračun ubire oko 3,5 milijarde kuna kroz trošarine na cigarete. A na liječenje od ovisnosti ili bolesti koje proizlaze od toga, potroši zdravstveni proračun oko 7 milijardi kuna, dakle u minusu od 3,5 milijarde kuna. I ne zaboravite i to da je i danas u Europi ekspanzija pa i ove ovisnosti da se u EU imamo i ekspanziju poliklinika i klinika koje se bave liječenjem ovisnosti od ovakvih igara.
Hvala. Imamo odgovor na repliku.
Hvala lijepo. Kolega Milinoviću dakle vi ste povukli između paralelu između cigareta i prihoda u državnom proračunu i štete koje te cigarete izazovu. Međutim, ovo je jedno područje koje je vrlo teško regulirati. Kada vama netko kaže da automat mora isplatiti da tako kažem 80% onoga što je uplaćeno da li je to na kraju dana, na kraju tjedna, na kraju mjeseca, u jednoj smjeni. I druga stvar, što znači 80%? Tih 80% gazda sebi može 40% isplatiti dakle elektronika je svemoguća, pomoću nje možete napraviti danas što god hoćete. Ali ono što je ključno da mladi ljudi kada dođu u birtiju na kavu ili ovako nešto, pročitati novine, s društvom razgovarati njima se naprosto nudi nešto. E sada ako se mi ovdje dogovorimo da je to ovisnost, onda ako mi mladima nudimo ovisnost, pa tu je razlika bila naša i kod dekriminalizaciji lakih droga. Mi naprosto smatramo da imamo svoj stav da ako nekome nešto na dohvat ruke da mu lakše praktički dovedete ga u priliku da bude ovisan o nečemu nego ako do toga teže dođe. Tako isto kod ovih automata. I još nešto kada govorimo da će hrvatske tvrtke proizvoditi ove aparate opet imamo jedno loše iskustvo iz prethodnih godina, a to je nabavka automata iz devedesete godine i Hrvatske lutrije jedan veliki međunarodni financijski spor koji još uvijek nije završen i koji teži nekoliko desetaka milijuna eura. Prema tome tu ima niz, niz pitanja o kojima naprosto nisam htio otvarati ovdje jer naprosto mislim da su ona tehničke naravi, a o njima treba tehnički razgovarati ali s obzirom da netko čvrsto brani da ovi posebni automati su nešto što bi trebalo biti u hrvatskim kafićima i hrvatskim restoranima onda naprosto treba otvoriti priču malo šire. Ja i dalje tvrdim da u automat klubovima i klubovima gdje se kocka, da, na kraju krajeva to je djelatnost, ali miješati ugostiteljsku djelatnost sa ovim. I još nešto nemojmo zaboraviti da zbog ekspanzije eksplozije samo, znam da mi je vrijeme isteklo evo još jednu rečenicu i velikog broja kafića nažalost u ovom trenutku preko 60% kafića jednostavno spaja kraj s krajem i pitanje na što su sve spremni samo da mogu preživjeti.
Hvala. Ivan Grubišić replika, izvolite.
Ima jedna stara grčka izreka da su važniji zakoni u gradu nego zidine oko grada. Zato smatram da bi sabornici kao narodni zastupnici trebali se odgovorno odnositi prema donošenju novih propisa i novih zakona koji će garantirati sretniji i bolji život u Hrvatskoj. Mi smo odgovorni za budućnost hrvatskog naroda i građana Hrvatske. Izgleda mi da u nas vlada jedan mentalni sklop što je modernije da je to bolje. Možda to može biti u modi odijevanja ali u načinu mišljenja što je modernije i suvremeno ne znači da je i moralno bolje. Stoga ove igre na sreću, kocke, ovisnosti su vrlo pogubne posebno za mladu generaciju. Mi smo za mlade odgovorni jer su oni izloženi vrlo drskom i bojim se vrlo organiziranom načinu bavljenja nekim poslovima iste strukture koje bi policija mogla otkriti. Oni samo mijenjaju načine ali uvijek pogode pravu stvar ono što je moderno da navuku mlade ljude na kocku, na alkohol na sve ono što će onemogućiti u jednom raspadanju Hrvatske i propadanjU i izumiranju. Jedna procjena kaže, a jedna statistika sigurno tvrdi da 50% se manje u Hrvatskoj rađa nego pred 20 godina, a jedna procjena kaže da od 50% manje rođenih čak će od 50% rođenih neće biti biološki roditelji. Dakle, radi se o vrlo opasnoj igri navlačenja mladih na ovisnosti i upropaštavanju jednog naroda. Zato treba biti jako oprezan u donošenju nekih odluka sa zakonskom odredbom. Hvala lijepa.
Hvala. Sljedeća replika Franjo Lucić. Izvolite kolega.
Hvala lijepo. Evo poštovane kolegice i kolege ova rasprava me potaknula da se vratim malo 25 godina nazad i sjetim se obzirom da sam dosta putovao po tim europskim gradovima. Kada sam prvi puta vidio dvojicu ljudi kako se drže za ruku u jednom restoranu, poslije su se počeli ljubiti, mislio sam kako živim u jednoj zemlji u kojoj to nikada neće biti. A evo došlo je to i do nas. Pokušavamo to legalizirati, isto tako i igre na sreću. I danas ovaj zakon koji donosimo bez obzira što imamo organizirano tvrtke koje se bave isključivo na sreću i ovdje je bilo riječi pogotovo u pograničnim gradovima, ali doista da mi danas ovdje i ova Vlada donosi ponovno jedan zakon da legaliziramo i automate koji će biti na dohvat svakom onome čovjeku koji dolazi sa 18, 20 godina da u kafiću može i popit da može se zaintrigirati za igre na sreću i ići u kockarnice jer to je doista kako god mi htjeli reći ovisnost. O ovome svemu što sam prije govorio tu je ovisnost i o alkoholu, dodatna ovisnost igrama na sreću i kakvu mi to šaljemo poruku mladome čovjeku? Šaljemo takvu poruku da jednostavno nudimo mu ono što će mu u životu biti štetno što mu neće koristiti i od čega neće imati nikakve koristi. Ali mi evo u 21.stoljeću da bi bili valjda još moderniji, još bolji ova Vlada donosi još jedan zakon koji je na štetu mladih ljudi i šaljemo im krivu poruku i sigurno ih vodimo u krivom smjeru.
Hvala. Sljedeća replika Ante Kulušić. Izvolite kolega.
Gospodine potpredsjedniče. Kolega Šuker apsolutno se slažem s vašom raspravom aparati, igre na sreću, mislim da je to puno opasnija aparati u kafićima da je to puno opasnije od kockarnica. Mislim ako želimo dobro našoj djeci da to nikada nećemo dozvoliti. Sjetit ću se '90.-tih godina u Dalmaciji, mi imamo tako kafiće gdje se igra briškula i gdje je bilo u to vrijeme aparata. Puno je veća gužva bila za ta dva, tri aparata koja su bila nego za igrat briškulu. U Šibeniku je nažalost bilo i ljudi koji su napravili samoubojstvo onoliko koliko su izgubili novaca na toj sitnoj, maloj kao kocki. I tragedije će bit za našu djecu, za našu budućnost ako dozvolimo te aparate na sreću u kafićima. Mislim da će to bit aparati za nesreću, aparati za tugu obiteljima jer svi oni, što je kazao gospodin Šuker, kad vidi da može, da mu aparat daje 80% i da on mora dobit, netko kao mora dobit, a uvijek dobije gazda, a sirotinja dobije po džepu jer obično igra sirotinja na tim aparatima po kafićima. Apsolutno sam za legalizaciju kockarnica pa tamo neka ide kockat onaj tko ima novaca, ali ovdje jednostavno prisiljavamo ljude i djecu da bacaju novce u aparate jer misle da će nešto dobiti. Hvala lijepo.
Hvala. Imamo odgovor na repliku, kolega Šuker. Izvolite.
Hvala lijepo. Kolega Kulušić ustvari vi ste potakli još jednu temu malo dublje nego što sam ja govorio, a to je način na koji bi se ti automati da tako kažem punili, na koji bi igrači uplaćivali. Mislim da tu bilo koji drugi način osim elektronskom ukucavanja onoga što ćete uplatit na šank, što će se evidentirat naprosto ne dolazi u obzir. Jer ako bilo što uvedete napravit ćete nered koji porezna uprava neće moći kontrolirat. Ovako ako zaplombirate aparat, ako porezna uprava unutra ima čip pomoću kojega će moći izvadit kasnije van koliko je uplaćeno zato što je uplaćeno tako, ako se to posebno evidentira na blagajni, na šanku onda će se te stvari moći kontrolirat. Međutim, treba se također sjetiti kad govorimo o kockarnicama i kad je sad nama najedanput puna briga oko ovoga ili onoga, kad je u Hrvatskoj donošen Zakon o zabrani pušenja onda su vlasnici kockarnica kumili i molili da kockarnice budu izuzete od toga jer naprosto u toj kockarskoj strasti oni vele da alkohol, cigareta i kockarski aparat je nešto posebno što ti ljudi žele i hoće, međutim tada se njima nije popustilo. A mi sada dakle, po meni je to tada bilo benigno jer kažem, kockarski prostor je ograničen i tu naprosto dolaze ljudi koji uživaju u tome. Ali mi sad govorimo o jednom poroku kojeg naprosto stavljamo svim građanima na dohvat ruke i tu ne gledamo neke stvari, tu nam neke stvari nisu bitne. Ali ponavljam, vrlo vrlo bitno je to, ovdje u zakonu ne stoji nego je onako ad hoc nabrojeno, mogu novci, može ovo, može ono, vrlo bitno je, ovi automati ne samo u restoranima, kafićima i restoranima nego i u klubovima da bude isključivo mogućnost elektronskim, dakle kad se plati 100 kuna elektronski da se unutra štanca 100 kuna i igrač igra dok mu to ne istekne. I toga nema u ovom zakonu, ali to je bilo nešto o čemu se treba raspravljati kasnije, ali kažem po meni dalje ključno pitanje za sve nas, kolegice i kolege saborski zastupnici, da li ćemo dozvoliti ovaj stavak 2., to je posebni automati u ugostiteljskim objektima. Hvala lijepo.
Hvala. Dujomir Marasović, izvolite kolega.
Štovani gospodine dopredsjedniče. Nadam se da mi sad nećete uzet riječ kao jučer kad niste imali pravo. Ovo je replika gospodinu Šukeru. On je govorio o uređenju, pa čini mi se da nije dovoljno jasno rekao, ja bih mu htio pomoći malo što se tiče toga šta ovaj zakon, odnosno prijedlog zakona uređuje. Ja mislim da ovaj prijedlog zakona ne uvodi nikakav red u ovu djelatnost kockanje nego on uvodi totalni nered, to je broj 1. Broj 2 što hrvatska javnost, želim ja reći moje mišljenje i treba znat da ovim prijedlogom zakona sve kafiće i restorane pretvaramo i u kockarnice. I kao broj 3 kao liječnik jer je gospodin Šuker tražio pomoć liječnika, odgovorno kao liječnik tvrdim /Smijeh./, ne da mu pomognemo objasnit, odgovorno kao liječnik tvrdim da ovo apsolutno nužno i automatski povećava stupanj odnosno broj ovisnika u Hrvatskoj. Broj 4, da mi to u Saboru dakle radimo ovdje svjesno i mi se sad trebamo ovdje zapitati jesmo li normalni. I broj 5, smatram da svi oni koji dignu ruku za ovo da bi im trebalo odmah skinut saborski imunitet i nužno odmah na krivičnu odgovornost. I broj 6, da apsolutno malo klasično pojasnim o čemu se tu radit. Ako hoćemo legalizirat prostituciju koja je nužno zlo kao i kockanje kako ćemo to napravit, pa prostituciju ćemo poslat s ulice, iz parkova u javne kuće i iz kafića na mjesto gdje se to legalno obavlja. A što mi ovdje, što vi gospodo sad ovdje radite iz SDP-a i ostali ti ne znam kako se zovu koalicije, vi prostituciju hoćete uredit da je pošaljete iz javne kuće na ulice i u kafiće itd. Eto što radite. Ovo je neoprostivo pred hrvatskom javnošću. Ovaj zakon, prijedlog zakona treba povući inače trebamo se zapitat jesmo li mi ovdje normalni i zašto nas građani plaćaju. Hvala.
Hvala. Kolega Marasoviću, bilo je prekjučer koliko se sjećam, nije bilo …, evo. Sljedeća replika, Dražen Đurović. Izvolite.
Hvala. Pa evo zastupniče Šuker, nakon ove ukazane liječničke pomoći od zastupnika Marasovića moja vam više neće trebat. Žao mi je što se moram naći ovdje u situaciju koju stvarno ne želim, a to je da branim ove koji se ne javljaju vama za repliku, mislim to mi zbilja nije namjera. Ali ajmo pogledat otkad su ti aparati, poker aparati u kafićima, od druge polovice '80.-tih godina. Poker aparati i ti aparati se nalaze po hrvatskim kafićima od druge polovice '80.-tih godina, pa su tu bili '90.-tih godina, pa od 2000. i danas se nalaze tamo. Pa ovaj zakon ih ne uvodi već pokušava određenim skupinama koje sada ostvaruju ekstra profit na tim aparatima, pokušava ih smanjit. Mislim meni je žao što moram branit, nije mi namjera branit, ali samo pokušavam rastumačit jer zaista se tu ne radi o uvođenju tih aparata, oni se tamo nalaze, već o pokušaju stavljanja kontrole zbijanja određenog profita onim skupinama koje sada prilično nelegalno zgrću taj novac. I naša je potpora u prvom redu u tome da se tim nelegalnim skupinama pokuša, potpora je u tome da ih se zapriječi u oduzimanju tog novca. Nismo mi pobornici tih aparata ni u kafićima ni nigdje, a ako ćete vi kao HDZ bilo kada podnijet neki zakonski prijedlog o ukidanju kladionica koje jesu zapravo danas glavni problem ovisnosti u Hrvatskoj u tome ćete sigurno imat moju potporu, sad govorim u svoje ime. Pa ukinimo kladionice, ukinimo ih. One su uzrok ovisnosti. Imali smo ih prilike i prije ukinuti, pa ukinimo ih danas ili sutra. Hvala.
Hvala. Imamo odgovor na repliku, kolega Šuker izvolite.
Hvala lijepo. Pa kolega Đuroviću vaša replika i vaša rasprava su pomalo kontradiktorne. Međutim, da kad govorimo o osobnim automatima onda trebamo razlučiti što su poker automati, a što su posebni automati. Prema tome, oni su bili regulirani određenim zakonom. Međutim, na žalost većina njih je bila onako kako je bila. Ali kad govorite o kladionicama, dakle u onom trenutku kada je uvedeno Internet klađenje bolje vam je to zakonski regulirati i koliko toliko naplatiti u državni proračun nešto nego da vam svi novci odu preko granice i da vi od toga nemate ništa, a ne možete to spriječiti. Prema tome, kad govorim o nekim stvarima ja sam zato rekao da se područje kocke kada imamo ovakav tehnološki napredak ne može urediti trajno. To je nešto što evaluira, što napreduje, ljudi svake godine. To je proizvod, pa i recimo naše Hrvatske lutrije koja je državna tvrtka i rekao sam da je potrebno čim više to područje dovesti u red iz razloga što, pogledajte državni proračun. Imate Vlada svake godine donosi odluku o raspodjeli sredstava koja pripadaju državi od igara na sreću pa ćete vidjeti kolike se dobre stvari u Hrvatskoj financiraju iz tih sredstava. Ali ja kad sam govorio o posebnim automatima ja sam govorio o nečemu što na žalost očigledno niste prepoznali. Dakle, ja sam govorio o tome da tim automatima naprosto smatram, to je moje mišljenje. Smatram da im nije mjesto u ugostiteljskim objektima, u kafićima. Mi možemo sad jedne, druge prozivati zbog ovoga ili zbog onoga. Ali ovdje govorimo o Zakonu, govorim o onome što bi trebalo biti sutra. Prema tome, ako hoćemo nešto dobro napraviti sutra možemo reći što nije bilo dobro. Zašto? Dapače. Svatko tko radi taj i griješi. Ali hajmo ako sad imamo priliku donesti nekakav zakon hajmo napraviti jedan dobar zakon da ćemo neke stvari spriječiti. Mislim da, zato govorim da je vaša rasprava jer vi ste govorili u tom smjeru i vaša replika su dijametralno suprotne. Jer kad sve, kad zbrojite vi isto želite napraviti reda samo se postavlja pitanje da li u taj red smatrate da se mladim ljudima ne nudi kocka praktički čim uđu u kafić. Ja sam protiv toga.
Hvala. I sljedeća za raspravu Ruža Tomašić, izvolite kolegice.
Hvala lijepa gospodine potpredsjedniče, predstavnici Vlade, kolegice i kolege. Pa ja zapravo imam nekoliko pitanja. Kaže, posljedice koje će donošenjem zakona proisteći. Očekivanje znatnog povećanja prihoda lokalne uprave i samouprave. I ja bih voljela da definirate da li je to isključivo zarada županije ili općina i gradova. I ako je i općina i gradova u kojem omjeru, da li je to ne znam 40:60, 30:70 ali da znamo da li je to samo županija ili lokalna, kako sam rekla općina ili gradovi. Isto tako, kaže očekivano novo zapošljavanje u ovoj djelatnosti, pa me baš zanima koji bi to novi poslovi, tko bi dobio te nove poslove u ovoj djelatnosti. A onda u članku 6. kaže zabavni automati iz članka 2. Točke 1. ovog zakona mogu se postavljati u posebno uređenim zabavnim klubovima, ugostiteljskim objektima i javnim prostorima. Zanima me kako ćete regulirati nadzor u javnim prostorima? Onda u članku 17. kako su već neke kolege rekle maksimalni ulog za sudjelovanje u pojedinačnoj igri na posebnom automatu maksimalni dobitak koji igrač može ostvariti u toj igri može iznositi najviše 1:200, pa me čudi kad ste već naveli države koje imaju maksimalno ulaganje, maksimalna isplata zašto niste i ovdje i da li ćete ovdje navesti to maksimalno ulaganje i ograničiti zapravo ulog i dobitak. I da li ćete iznad svakog automata napisati točno koliko može uložiti, koliko može dobiti. I u članku 2. kaže automati iz članka 2. točke 2. ovoga zakona moraju biti tako konstruirani, odnosno tako podešeni da od zbroja svih uloga u igrama na automatu vrate igračima najmanje 80% u obliku dobitka. I da li ćete definirati točno kojega dobitka. I na kraju isto kockanje i klađenje mi znamo da to stvara ovisnost i zanima me od ovoga profita da li će država ulagati u liječenje ovisnika o kockanju. Hvala lijepa.
Hvala i vama. Imamo repliku, Boro Grubišić. Izvolite kolega.
Hvala lijepo. Kolegice Tomašić i mene su mučila ta ista pitanja pa sam u svojoj raspravi o tome govorio, ali koliko vidim ovdje u materijalu piše da je to isključivo prihod županije. No, ja sam siguran da i u Smokvici i u Kopanici postoje poker automati, dakle oni pripadaju i, Smokvica pripada Splitsko-dalmatinskoj, pardon Dubrovačko-neretvanskoj, a Kopanica Brodsko-posavskoj županiji i sigurno ima i kladionica. Možda negdje nema ni poštanskog ureda, ali kladionica sigurno postoji u svim mjesnim odborima i vaše, dubrovačko-neretvanske i naše brodsko-posavske županije. Ali nemam, neka mjesta nemaju poštanskih ureda. A automata ili naprava, poker ili sličnih kako reče gospodin Šuker sasvim sigurno ima u kafićima. E sada, morat će županija raspodjeljivati po broju tih automata onda i općinama na svom području nekakva sredstva u svezi tih. Bar ja tako razmišljam i tako bi to trebalo biti.
Hvala. Ovime smo iscrpili. Ja bih molio zamjenika ministra završno da se obrati. Izvolite zamjeniče ministra.
Gospodo zastupnici, evo slušajući vašu raspravu danas moram reći da sam iznimno zadovoljan načinom na koji ste vodili raspravu. Ovaj prijedlog koji je došao sa strane Vlade kroz vašu raspravu smo zapravo vidjeli, bar ja osobno da postoji svakako određeni broj otvorenih pitanja kojih moramo riješiti, ali tu smo zapravo da u ovome Visokom domu ih riješimo zajedno. I zbog toga još jedna prema vama zahvala i ove materijale isto tako kada je bio i Opći porezni zakon osobno sam ih čitao i vidjeli ste da i kod donošenja Općeg poreznog zakona postignute su između prvoga i drugoga čitanja puno bolja poboljšanja nego što je bio sami prijedlog. I mislim da je to zapravo i funkcija ovog Visokog doma da bude korektiv u tome dijelu i da dajete u tome dijelu i najbolje prijedloge. Još jednom vam u tome zahvaljujem. Ja se nadam da će tako biti i prilikom donošenja ovoga zakona. Upravo zato idemo u dva čitanja. Otvorili smo hajmo reći ovim zakonom gdje su zapravo svi rekli da hajmo reći jedan duži period nije bilo otvarano ovo pitanje. Pitanje pred kojim smo zapravo iako smo znali da postoji zatvarali oči. I pitanje ja ne bih htio dalje raspravljati da je nešto ilegalno, da je to kao da to nije problem, a sada kad pokušavamo to legalizirati da je to problem. Ja ne bih tako gledao, odnosno pokušao bih reći kroz ove sve vaše prijedloge zapravo da je funkcija države da bude odgovorna, da zna što se događa u gradovima i općinama, da zna što se događa na takvim mjestima i da svim mehanizmima pokušamo to spriječiti. I zato ste vi tu da dajete prijedloge na koji način to spriječiti. I mislim da idemo u dobrome jednom pravcu da rješavanje ne samo ovih tehničkih pitanja gdje se ja slažem s vama, bilo je otvoreno nekih pitanja, sad ću reći nekoliko i o tim tehničkim pitanjima da ih usuglasimo i da se ona poboljšaju. Bilo je pitanje maksimalnog uloga i maksimalnog dobitka. Apsolutno se slažem s vama, dajte prijedloge. Da li je dobro postavljen 1 prema 200? Ne znam vi ćete mi dati prijedloge. Da li to treba biti neki drugi omjer? Slažem se. Da li treba biti na vidljivom mjestu označenom? Apsolutno se slažem. Molim vas vaše prijedloge, jer upravo u ovome dijelu da ne bi ono što je govorio uvaženi gospodin Šuker da to sada ne bi preraslo u neki oblik kockanja dajte prijedloge u tom dijelu i da u tom dijelu gdje možemo to korigirati korigiramo. Isto tako otvaramo ovo pitanje što se slažem da je to mišljenje osobno gospodina Šukera i njegovog kluba da li to treba biti u ugostiteljskim objektima. Slažem se postoji dilema i unutar same koalicije da li to treba biti tu i da li to treba biti na nekim drugim mjestima, da li to treba biti u objektima gdje sada već postoje takvi automat klubovi. Slažem se, možemo o tome raspravljati i ako većinom glasova odlučimo možemo taj dio prebaciti i ostaviti da ovaj samo bude Zakon za zabavne igre. Nemam ništa protiv. Znači, govorim vam ponovno u osobno da u toj vašoj raspravi zapravo da probamo vidjeti sva ta mišljenja. Jer nikome ama baš nije intencija u ovome dijelu gdje sam čuo da se sada evo mi sad uvodimo nešto i sad ćemo mi zapravo potaknuti ovisnost kao da to danas pored nas oko nas ne postoji. Kao da zapravo ovi problemi koji su kod nas su sad nastali u ovih 6 mjeseci kao da se nisu gomilali 20 godina. Ne bih htio da se u tom smjeru okrene rasprava jer to je problem koje su zapravo građani dali povjerenje vama zapravo da riješimo te probleme. I zato u tome kontekstu želimo zapravo otvoriti raspravu i sve vaše prijedloge koje ćemo tu pročitati i amandmane, spremni smo zapravo ići u rješavanje tog problema. Dalje, isto vezano za pitanje da li će to biti samo prihod županija? Mi smo budući da je to dosada definirano u Zakonu o jedinicama lokalne samouprave ostali pri tome dijelu gdje nismo mijenjali taj dio gdje je i to dosada u ovome dijelu bio prihod samo županija. Slažem se, zašto ne i općina i gradova. U kojem postotku? Slažem se, raspravimo. Mi smo rekli da ćemo ići u decentralizaciju i slažemo se da trebamo jačati naše općine i gradove i financijskog kapaciteta jer tek tada ona imaju svoju pravu opstojnost i sposobnost njihovog djelovanja. Tako da u ovome dijelu apsolutno zašto ne i da to taj dio prihoda bude. Mi smo rekli da smo na početku u uvodnom govoru sam rekao da je taj dio naša bila intencija da ga ne stavljamo odmah u Zakon o igrama na sreću da ne bude prihod državnog proračuna nego je naša bila intencija upravo da kroz ovaj zakon da ga definiramo kroz jedinice, da odmah bude prihod županija, slažem se, općina i gradova svakako treba razmotriti. Također, ovdje se čulo blizina škola i korištenje takvih aparata. Apsolutno, to moramo doraditi, poboljšati, ograničiti i postaviti svim tim mjerama i mehanizmima gdje možemo da se u tome dijelu ne budu koristili. Međutim, postavlja se pitanje u definiranju takvih barijera jer vi danas putem interneta, korištenje novih tehnologija i djeca koja su malodobna nažalost mogu doći do igranja pokera i putem interneta. Tako da je to isto jedno otvoreno pitanje koje također je puno širi problem nego što ćemo ga zapravo uspjeti riješiti ovim zakonom. Slažem se ovo što su govorila gospoda iz HDSSB-a problem banaka, garancija, kako je ovaj omjer ili ovaj omjer. Apsolutno. Znači, dajte prijedloge, dajte zapravo u tome dijelu poboljšajmo i te tehničke stvari. Također je bili su kažem problemi, znači ove sve tehničke probleme koje ste ukazivali apsolutno ih treba doraditi i zato mi je drago da ste u ovakvoj današnjoj raspravi bili i konkretni u rješavanju ovoga problema. Kad govorimo o ovome problemu znači on je puno širi problem kockanja, kada govorimo pod navodnike zapravo rješavanje toga problema. A taj problem se jedino može riješiti dame i gospodo saborski zastupnici novim zapošljavanjem i poticanjem gospodarskog rasta, nikako drugačije. Postavljeno je pitanje zašto su se naši građani našli u takvoj poziciji? Zato što nemaju posla. Zato što su razočarani u institucije ove države. Zato što su razočarani u institucije rješavanja njihovih problema. Zato su naši građani okrenuti ovome poroku. Ja vas sad pitam isto u vašem Visokom domu tu da li smo mi svi skupa odgovorni za takvo stanje u društvu? Bez obzira o kome se radilo, ne govorimo ni o jednoj političkoj opciji. I ja mislim da ova današnja rasprava upravo je pozitivan način rješavanja problema i zato bi vas molio puno konkretnijih i puno konkretnijih tih prijedloga dajte, pokušat ćemo rješavati. Ali kažem vam bez zapošljavanja naših mladih nećemo nažalost riješiti ovaj problem ovisnosti. Moramo mlade usmjeriti da počnu raditi, da počnu se brinuti o svojim obiteljima što ranije, da krenu zapravo to poticaj zapošljavanje, to je bila ova jedna od mjera Vlade gdje smo rekli mlade zapravo kroz ovaj oblik zapošljavanja gdje se sad otvorila ta rasprava 1600 kuna ili ne. Da, rad, rad gospodo. Rad će izvući ovu zemlju. I mladi u tome smjeru ukoliko ih budemo odgajali zapravo da se jedino svojim radom će moći postići u životu i imati neke vrijednosti neće se okrenuti ovakvom dijelu kockanja itd. Ali nažalost u državi nismo zapravo dali poruku svih ovih godina da se od rada može živjeti. I to je problem. Od rada se nažalost u državi ne može živjeti i zbog toga se svi okreću rješavanju njihovih životnih problema kroz kocku. I mislim da je ovaj način rješavanja problema upravo treba gledati kroz niz mjera, ne samo kroz ovu zakonsku regulativu. Tako da evo zahvaljujem još jednom na ovoj vašoj polemici i svakako ćemo vaše prijedloge usvojiti u drugome čitanju. Zahvaljujem.
Hvala zamjeniče ministra. Ovime zaključujem raspravu. Glasovat ćemo kad se steknu uvjeti. Do 12 sati utvrđujem stanku i u 12 sati je glasovanje. Hvala.
Prelazimo na izjašnjavanje o prijedlogu Zakona o zabavnim i posebnim automatima za igru, prvo čitanje, PZ br. 114. Rasprava je zaključena. Sukladno prijedlozima radnih tijela dajem na glasanje sljedeći zaključak: 1. Prihvaća se prijedlog Zakona o zabavnim i posebnim automatima za igru i 1. Sve primjedbe prijedlozi i mišljenja uputit će se predlagatelju radi pripreme konačnog prijedloga zakona. Tko je za? Protiv? Suzdržan? Molim rezultat. Utvrđujem da je većinom glasova, 84 glasa za, 1 protiv i 32 suzdržana donesen predloženi zaključak. Cijenjene gospođe i gospodo zastupnici, nastavljamo s radom na 4. sjednici Hrvatskoga sabora i ja vas sve srdačno pozdravljam. Raspravit ćemo sada kao što smo najavili - Konačni prijedlog odluke o izmjenama i dopunama Poslovnika Hrvatskoga sabora Predlagatelj ove odluke je Odbor za Ustav, Poslovnik i politički sustav. Kod donošenja odluke primjenjuju se odredbe Poslovnika koje se odnose na drugo čitanje zakona, a to su članci 155. do 157. Poslovnika. Amandmani se mogu podnositi do kraja rasprave kako određuje članak 164. Poslovnika. Raspravu je proveo Odbor za zakonodavstvo. Pitam želi li predstavnik predlagatelja dodatno obrazložiti prijedlog? Da. Uvaženi Josip Leko, predsjednik Odbora za Ustav, Poslovnik i politički sustav, potpredsjednik Doma. Izvolite.